MELAKA, 12 Februari- Penubuhan Lembaga Unggas Negara masih di peringkat perbincangan.Menteri Pertanian dan Keterjaminan Makanan, Datuk Seri Mohamad Sabu berkata setakat ini belum ada keputusan mengenainya.Beliau mengulas mengenai penubuhan lembaga yang dicadangkan beberapa pihak, bagi memastikan ekosistem industri ternakan negara berfungsi dengan lebih jelas dan berkesan."Kadang kalanya kita sudah stabil dan sebagainya, berlaku penyakit hawar misalnya yang menyebabkan kematian ayam, ia juga berlaku perbezaan harga. Jadi kita akan lihat hal ini dari semasa ke semasa."Dia (bekalan telur pulih) tidak boleh disamakan seperti jalan raya yang kita boleh kata siap pada Julai 2023, benda hidup kita tidak boleh kata bila ia akan selesai. Paling penting kita nak keberadaannya di pasaran. "Ia masih di peringkat perbincangan dan akan kita teruskan lagi," katanya.

Beliau berkata demikian kepada pemberita selepas Majlis Perasmian Pusat Operasi dan Kilang Milagro di Krubong, di sini.Laporan akhbar hari ini memetik sumber penternak ayam telur sebagai berkata, antara mekanisme yang perlu diperhalusi untuk membantu industri ternakan unggas adalah menerusi penubuhan lembaga berkenaan.Selain melantik syarikat milik kerajaan (GLC) untuk terlibat 100 peratus menghasilkan anak ayam ‘day-old-chick’ serta makanan dedak ayam.  Mengulas lanjut, kerajaan ketika ini sedang memastikan bekalan bahan makanan itu sentiasa berada di pasaran.  Dalam pada itu, Mohammad berkata Lembaga Pemasaran Pertanian Persekutuan (FAMA) sedang berusaha menurunkan harga sayur di beberapa kawasan yang dikatakan mengalami kenaikan harga.  Menurutnya, perkara itu berlaku berikutan bencana banjir yang berlaku baru-baru ini yang menjejaskan bekalan sayur-sayuran.


Perlis akan guna SMED, pacu sistem pendigitalan sepenuhnya

KANGAR, 12 Februari - Anggota penguat kuasa Jabatan Pengangkutan Jalan (JPJ) Perlis akan menggunakan alat Smart Mobile Enforcement Device (SMED) untuk memeriksa butiran maklumat pemandu dan kenderaan ketika menjalankan tugas penguatkuasaan.  Ini selaras dengan pengumuman Menteri Pengangkutan mengenai inisiatif Lesen Kenderaan Motor Digital ( e-LKM) dan Lesen Memandu Malaysia Digital (e-LMM) yang merupakan usaha memacu sistem pendigitalan sepenuhnya pihak JPJ.  Pengarah JPJ Perlis, Fatimah Mohamed Ali Piah memaklumkan, pihaknya tidak akan mengeluarkan notis saman bagi kesalahan gagal mempamerkan Lesen Kenderaan Motor (LKM) atau cukai jalan sepanjang operasi dilaksanakan.  Sebaliknya, JPJ Perlis akan memberi nasihat dan advokasi kepada semua pemilik dan pemandu kenderaan di negeri ini berkaitan pelaksanaan inisiatif baharu JPJ.  Beliau memaklumkamnya ketika mengetuai OPS Khas Bersama Pengarah di Sekatan Jalan Raya (SJR) KM 5.6 Jalan Kangar - Kodiang.

Sepanjang operasi pagi itu, JPJ hanya mengesan dua buah kereta yang tidak mempamerkan disk Lesen Kenderaan Motor (LKM) pada cermin kenderaan mereka .  Anggota Penguatkuasa JPJ Perlis menggunakan alat SMED untuk memeriksa butiran maklumat kenderaan tersebut dan hasil semakan mendapati LKM tersebut masih berkuatkuasa.  Operasi Khas melibatkan 20 orang pegawai dan anggota penguat kuasa telah mengeluarkan sebanyak 51 notis saman bagi pelbagai kesalahan dan dua buah motosikal telah disita kerana kesalahan LKM tamat tempoh melebihi satu tahun.


Gempa bumi: Malaysia hantar 142 anggota penyelamat ke Turkiye

(Foto Facebook Pasukan Mencari Dan Menyelamat Khas Malaysia)

PUTRAJAYA, 12 Februari- Malaysia menghantar 142 anggota penyelamat serta dua ekor anjing pengesan (K9) bagi menyertai misi mencari dan menyelamat (SAR) mangsa gempa bumi di Turkiye.Wisma Putra berkata anggota terbabit terdiri daripada Pasukan Mencari dan Menyelamat Khas Malaysia (SMART), Angkatan Tentera Malaysia (ATM), Jabatan Bomba dan Penyelamat Malaysia (JBPM), serta Angkatan Pertahanan Awam Malaysia (APM), manakala K9 adalah milik JBPM.“Hasil kerjasama rapat antara semua agensi kerajaan dengan perwakilan Malaysia di Ankara dan Istanbul, pasukan Malaysia yang diketuai Agensi Pengurusan Bencana Negara (NADMA) menjadi antara SAR terawal tiba di lokasi kejadian iaitu di Gaziantep."Pasukan penyelamat Malaysia juga merupakan pasukan SAR pertama dari negara ASEAN yang tiba di lokasi insiden," katanya menerusi kenyataan.Wisma Putra turut memaklumkan Malaysia telah membuka Hospital Medan Malaysia (HMM) kategori tiga di Celikhan, Adiyaman, yang dikendalikan ATM.Antara kejayaan besar pasukan Malaysia adalah penemuan lima mangsa yang terselamat walaupun selepas lebih 129 jam (lima hari) kejadian tersebut.Berdasarkan maklum balas daripada Pasukan Malaysia di Gaziantep, antara barang-barang yang diperlukan oleh mangsa terselamat adalah seperti khemah musim sejuk, selimut tebal dan pemanas.


Mayat ditemukan terapung

SHAH ALAM, 12 Februari - Mayat seorang lelaki ditemukan terapung 10 meter dari tebing Sungai Langat di Kampung Labohan Dagang di Bukit Changgang, Banting semalam.Ketua Polis Daerah Kuala Langat Supt Ahmad Ridhwan Mohd Nor @Saleh dalam satu kenyataan berkata pihaknya menerima laporan berhubung penemuan itu kira-kira pukul 12.15 tengah hari."Siasatan mendapati mayat merupakan seorang lelaki tempatan berusia 28 tahun yang berasal dari Kuala Selangor dan bekerja sebagai pemandu lori."Mayat lengkap berpakaian itu dijumpai oleh seorang lelaki Orang Asli yang sedang memancing di lokasi terbabit," katanya.

Ahmad Ridhwan berkata pemeriksaan pada mayat itu tidak menemukan sebarang kecederaan selain beberapa dokumen pengenalan diri mangsa turut dijumpai.Katanya mayat dihantar ke Unit Forensik Hospital Banting untuk bedah siasat dan kes diklasifikasikan sebagai mati mengejut.Terdahulu tular video berdurasi 13 saat menerusi akaun Facebook My Kuala Langat yang mendakwa terdapat satu mayat dikatakan hanyut di sebatang sungai di Langat Murni ke Labohan Dagang, dekat sini.


Pemerkasaan Undi18 antara tumpuan KBS dalam Belanjawan 2023

KUALA LUMPUR, 12 Februari- Pemerkasaan Undi18 antara perkara yang bakal menjadi tumpuan Kementerian Belia dan Sukan (KBS) dalam Belanjawan 2023 yang akan dibentangkan pada 24 Februari ini.Menterinya Hannah Yeoh berkata kementerian itu bercadang untuk mengadakan program demokrasi bagi menerapkan pemahaman politik kepada golongan belia susulan peningkatan jumlah pengundi baharu pada Pilihan Raya Umum ke-15. "Kita perlu ada program demokrasi untuk pastikan apabila mereka keluar untuk mengundi, mereka tahu perbezaan Ahli Parlimen dan Ahli Dewan Undangan Negeri. Ini semua adalah pendidikan. Ilmu itu perlu kita beri kepada belia," katanya. Beliau berkata demikian kepada pemberita selepas merasmikan Program Gotong-Royong Perdana di Kuarters Institusi Pendidikan Taman Tun Dr Ismail di sini hari ini. Selain itu, beliau berkata menyedari peningkatan kos sara hidup terutamanya di kawasan bandar, KBS juga akan menumpukan kepada penganjuran program untuk mempersiapkan golongan belia dengan kemahiran yang boleh menjana pendapatan tambahan atau sebagai pilihan kerjaya.Tambahnya, menerusi program Skills For Life bawah KBS, antara bengkel kemahiran yang telah dianjurkan ialah bengkel dandanan dan akan diperluaskan lagi kepada kemahiran teknikal lain seperti pemasangan penyaman udara.


50 pengunjung pusat hiburan ditahan kerana dadah

GEORGE TOWN, 12 Februari- Seramai 62 pengunjung termasuk 11 wanita warga asing yang bekerja sebagai pelayan pelanggan (GRO) ditahan.

Mereka ditahan di sebuah pusat hiburan tanpa lesen dekat Jalan Burma di sini. Menerusi serbuan itu, seramai 108 individu berjaya diperiksa Bahagian Siasatan Jenayah Narkotik Daerah Timur Laut, pagi tadi.  Ketua Polis Daerah Timur Laut, ACP Soffian Santong berkata daripada keseluruhan jumlah yang diperiksa, pihaknya mendapati seramai 50 ditahan atas kesalahan memiliki dan penyalahgunaan dadah. "Pengurus premis terbabit turut ditahan. Kesemua yang ditahan berusia antara 20 hingga 40 tahun," katanya kepada pemberita di sini.Kes disiasat di bawah Sekyen 39A(1) Akta Dadah Berbahaya 1952, Seksyen 12 (3) dan Seksyen 15 (1) Akta sama.

(Kes disiasat di bawah Sekyen 39A(1) Akta Dadah Berbahaya 1952, Seksyen 12 (3) dan Seksyen 15 (1) Akta sama)


KBS rangka program untuk guna fasiliti sukan kepada umum

(Hannah Yeoh meluangkan masa bermesra dengan anak-anak penduduk Kuaters Institusi Pendidikan Taman Tun Dr Ismail)

KUALA LUMPUR, 12 Februari- Kementerian Belia dan Sukan (KBS) kini sedang merangka beberapa program yang boleh digunakan di fasiliti sukan negara kepada umum.Menterinya, Hannah Yoeh berkata salah satu daripada program yang boleh dilaksanakan adalah kelas berenang kepada kanak-kanak.Menurutnya lagi, program itu akan dibuat di semua fasiliti renang seluruh negara.Menurut data Kementerian Kesihatan, setiap tahun hampir 500 kanak-kanak meninggal dunia akibat lemas terutama musim cuti sekolah."Sekarang kita sedang mencari jalan bagaimana kita boleh guna fasiliti sedia ada jadi kita tidak perlu bina yang baharu,"katanya.Beliau berkata demikian selepas menghadiri program gotong-royong perdana di Kuaters Institusi Pendidikan Taman Tun Dr Ismail, pagi tadi.Pada majlis tersebut, beliau menyumbangkan RM10,000 untuk kerja-kerja naik taraf taman permainan di kuarters tersebut.

(Hannah Yeoh ditemui pemberita selepas menghadiri program gotong-royong perdana di Kuaters Institusi Pendidikan Taman Tun Dr Ismail)


Polis rampas rokok seludup ditinggalkan di atas jalan

(3,400 karton rokok seludup ditinggalkan di atas jalan / Foto PDRM)

KUALA TERENGGANU, 12 Februari - Polis merampas 3,400 karton rokok seludup pelbagai jenis yang dianggarkan bernilai RM400,000 yang dijumpai di atas jalan di laluan pantai berhampiran sebuah sekolah di sini Jumaat lepas.Ketua Polis Terengganu Datuk Rohaimi Md Isa berkata rokok yang diletakkan di dalam 68 kotak besar itu ditemukan sepasukan polis daripada Cawangan Siasatan Khas D9, Jabatan Siasatan Jenayah Terengganu yang menjalankan ‘Op Kontraban’ di sekitar laluan pantai di belakang sekolah berkenaan pada 2 pagi.

(Ketua Polis Terengganu Datuk Rohaimi Md Isa / Foto Bernama)

“Apabila sampai ke kawasan tersebut, pasukan operasi telah melihat sejumlah kotak besar di atas jalan. Pemerhatian telah dibuat dari jarak 50 meter selama lebih kurang dua jam dan didapati tiada orang yang datang mengambil kotak tersebut,” katanya dalam kenyataan hari ini.Rohaimi berkata pihak polis percaya sindiket yang terlibat telah menggunakan khidmat tonto untuk memerhati pergerakan pasukan operasi. Katanya kes disiasat di bawah Seksyen 135 (1) (d) Akta Kastam 1967 iaitu kesalahan memiliki rokok seludup yang memperuntukkan hukuman denda maksimum 10 kali ganda nilai atau RM100,000.


'Kejora Ku Bersatu' julang Mohd Jefree Maula jadi juara Karaoke Sumbang ke Bimbang Selangorfm

(Pengarah Jabatan Penyiaran Selangor Fairuz Mohd Radzi bergambar kenangan bersama para pemenang)

SHAH ALAM, 12 Februari- Lagu 'Kejora Ku Bersatu' nyayian asal kumpulan Search membawa tuah kepada Mohd Jefree Maula R. Azni apabila dinobatkan sebagai Juara pertama Program Kemuncak Karaoke Sumbang ke Bimbang Selangorfm yang berlangsung di Plaza Alam Sentral, Shah Alam.  Mohd Jefree Maula berjaya membawa pulang hadiah wang tunai RM3,000, piala, sijil dan hadiah iringan yang disampaikan Pengarah Jabatan Penyiaran Selangor Fairuz Mohd Radzi.  "Saya tidak sangka kejuaraan ini akan jadi milik pada saya kerana ramai lagi yang hebat pada hari ini, tetapi bila diumumkan saya juara, saya amat terharu, rezeki Allah yang bagi."Program sebegini bagus untuk bakat-bakat baharu walapun pun mereka tidak dapat menyertai program realiti tv boleh mempersembah bakat yang terpendam, saya harap Selangorfm teruskan pertandingan sebegini,"kata Mohd Jefree.Sementara itu penerbit program Nurul Norashikin Abu Sha'ari berkata, 11 peserta akhir merupakan juara bulanan tahun lepas yang menyertai segmen Sumbang ke Bimbang di Selangorfm.  Katanya, penyertaan diterima sangat menggalakan apabila kira-kira 3,000 ribu penyertaan diterima tahun lepas dan ianya diteruskan lagi untuk tahun kedua tahun ini.

(Mohd Jefree Maula R. Azni, juara Karaoke Sumbang ke Bimbang Selangorfm)


CUEPACS terkilan pemimpin politik tuduh melayu dominasi perkhidmatan awam

KUALA LUMPUR, 12 Februari -  Kongres Kesatuan Pekerja-Pekerja Di Dalam Perkhidmatan Awam (CUEPACS) memandang serius kenyataan yang dibuat oleh seorang pemimpin politik yang dilihat cuba mempolitikkan perkhidmatan awam apabila menggesa Perdana Menteri Datuk Seri Anwar Ibrahim untuk mereformasikan perkhidmatan awam yang didakwa beliau hanya didominasi oleh orang Melayu.

Menurut Presidennya, Datuk Adnan Mat, CUEPACS cukup terkilan apabila wakil rakyat tersebut telah membuat kenyataan terbuka tanpa mendapatkan sebarang maklumat yang tepat daripada kerajaan mengenai situasi sebenar dalam perkhidmatan awam. Apatah lagi beliau juga merupakan salah seorang daripada wakil rakyat daripada parti politik yang membentuk kerajaan ketika ini.

"Kenyataan wakil rakyat tersebut mengenai dasar berasaskan kaum dalam pengambilan dan kenaikan pangkat penjawat awam adalah satu tuduhan yang berat dan tidak berasas. CUEPACS atau mana-mana pihak dalam perkhidmatan awam sendiri tidak pernah pertikaikan sektor lain yang juga didominasikan oleh kaum tertentu. Jika wakil rakyat tersebut berniat ikhlas, beliau sepatutnya perlu membangkitkan isu ini yang turut melibatkan kepentingan rakyat secara keseluruhan," katanya dalam kenyataan hari ini.

Tambah Adnan, perkhidmatan awam selama ini tidak pernah menetapkan bangsa sebagai faktor penentu dalam mengambil atau menaikkan pangkat penjawat awam seperti yang didakwa oleh wakil rakyat tersebut.

"CUEPACS ingin menegaskan bahawa pengambilan dan pelantikan kakitangan dalam sektor perkhidmatan awam dilakukan berasaskan merit dan kompetensi calon tanpa membabitkan sebarang kuota seperti yang ditetapkan oleh Suruhanjaya Perkhidmatan Awam (SPA).

"SPA tidak pernah menetapkan pengambilan kakitangan perkhidmatan awam perlu menepati sebarang kuota termasuk membabitkan agama, kaum, etnik atau negeri tertentu. Sebaliknya, kebanyakan yang menyertai perkhidmatan awam adalah bergantung kepada kehendak, minat dan kecenderungan individu berkenaan sendiri," tambahnya.Adnan berkata, permohonan adalah terbuka kepada semua bangsa dan agama. Tanpa membuat permohonan melalui SPA, bagaimana seseorang individu itu boleh menyertai perkhidmatan awam atau dilihat berminat untuk berkhidmat kepada negara dan rakyat.

"Sebagai seorang wakil rakyat, beliau sepatutnya memberi kesedaran kepada rakyat mengenai peluang kerjaya dalam sektor perkhidmatan awam supaya pelbagai kaum berminat atau mengetahui peluang kerjaya tersebut.

"Tidak wajar untuk menuduh perkhidmatan awam sebagai milik kaum tertentu jika anda sendiri sebagai wakil rakyat tidak bersama-sama dengan perkhidmatan awam untuk meningkatkan lagi pembangunan kerjaya dalam sektor awam ini," katanya.Menurut beliau, ketika ini sambutan daripada kaum bukan bumiputera untuk menyertai perkhidmatan awam dilihat kurang kerana mereka berpandangan gaji rendah berbanding jika bekerja di sektor swasta atau berniaga.

"Sebelum ini ramai yang tidak berminat untuk menyertai perkhidmatan awam disebabkan faktor gaji yang rendah jika dibandingkan pekerjaan dalam bidang lain. Kebanyakan mereka yang menyertai perkhidmatan awam terutama di sektor keselamatan dan pertahanan adalah disebabkan faktor patriotik dan cintakan negara.

"Disebabkan faktor ini jugalah penjawat awam sentiasa neutral dan tidak apolitikal dalam mencurahkan bakti kepada negara dan rakyat tanpa mengambil kira bangsa seseorang itu.

"Kita tidak pernah melihat penjawat awam mengabaikan sesuatu bangsa dalam memberikan perkhidmatan bahkan penjawat awam jugalah kumpulan pertama yang berada dibarisan hadapan bagi membantu rakyat sekiranya berlaku bencana atau darurat," tambahnya lagi.CUEPACS mengalu-alukan penyertaan semua pihak untuk memberi pandangan dan idea untuk membangunkan lagi sektor perkhidmatan awam. Bagaimanapun pandangan tersebut janganlah sampai pandangan dan idea tersebut melukakan mereka yang sedang dan telah berkhidmat untuk negara ketika ini.

Nasihat CUEPACS kepada semua pihak terutama ahli politik supaya tidak menggunakan perkhidmatan awam hanya untuk kepentingan politik masing-masing.

Sebagai penjawat awam, kami semua tetap berpegang teguh kepada konsep keneutralan dan profesionalisme serta menghormati prinsip pembahagian kuasa bagi memastikan kedaulatan undang-undang dapat dipertahan dalam menjunjung Perlembagaan Persekutuan.


Program Shadowing School, perkasa latihan penguruan

KOTA BHARU, 12 Februari- Institut Pendidikan Guru (IPG) kampus Kota Bharu, Kelantan memperkasa latihan perguruan dengan kerjasama sekolah sekitar menerusi Program Shadowing School.  Pengarahnya, Dr Khairuddin Said berkata, ia bertujuan membentuk semangat guru menerusi pengalaman secara praktikal kepada siswanya daripada peringkat awal bukan hanya di peringkat praktikum sahaja. Setakat ini, program yang bermula sejak September tahun lalu itu membabitkan dua buah sekolah berdekatan iaitu Sekolah Kebangsaan (SK) Datuk Hashim dan juga SK Pengkalan Chepa.  Pihak sekolah berkenaan boleh memanggil pelajar IPG Kota Bharu untuk bekerjasama menerusi aktiviti yang sesuai pada bila-bila masa. "Setakat ini pihak sekolah kerap memanggil pelajar kami untuk berkongsi kolaboratif idea dan tenaga dalam pelaksanaan beberapa program. Ia satu peluang yang baik untuk pelajar mendapat pengalaman sebenar terutama melibatkan urus tadbir di sekolah," katanya kepada pemberita di sini. Mengulas lanjut, pihaknya mensasarkan empat lagi sekolah berhampiran bagi menjalankan program terbabit tahun ini.

(Mengulas lanjut, pihaknya mensasarkan empat lagi sekolah berhampiran bagi menjalankan program terbabit tahun ini)


JAINJ bakal lancar kutipan setiap masjid dan surau, bantu mangsa gempa

(Masjid Sultan Ismail Batu Pahat / Foto FB Masjid Sultan Ismail Batu Pahat)

JOHOR BAHRU, 12 Februari - Jabatan Agama Islam Negeri Johor, (JAINJ) bakal melancarkan inisiatif kutipan sumbangan melibatkan masjid serta surau seluruh negeri, bagi membantu mangsa gempa bumi di Syria dan Turkiye.  Usaha itu susulan daripada inisiatif awal yang digerakkan pihak masjid di daerah Batu Pahat baru-baru ini.

(EXCO Hal Ehwal Agama Islam, Mohd Fared Mohd Khalid)

EXCO Hal Ehwal Agama Islam, Mohd Fared Mohd Khalid berkata, sebanyak 838 masjid dan 1,972 surau akan terlibat bagi menjayakan kutipan sumbangan tersebut "Semangat ini juga kita ambil sempena keprihatinan DYMM Sultan Johor apabila baginda telah menyumbangkan secara peribadi AS$1 juta untuk mangsa-mangsa di negara tersebut yang terkesan dengan bencana gempa bumi, jadi Tuanku dah tunjuk keprihatinannya, alhamdullillah masjid di Batu Pahat pun sudah mulakan kutipan untuk sumbangan," katanya. Beliau menyasarkan tempoh sebulan bagi menggerakkan kutipan sumbangan di masjid dan surau seluruh negeri, sebelum dapat diserahkan kepada mangsa-mangsa di dua negara terbabit..  Rabu lalu, Sultan Johor, Sultan Ibrahim Sultan Iskandar berkenan menyumbangkan AS$1 juta kepada mangsa gempa bumi di Syria dan Turkiye.


Jualan Rahmah, hampir 2,000 penduduk Telok Mas dapat manfaat

TELOK MAS, 12 Februari- Jualan Rahmah Dewan Undangan Negeri (DUN) Telok Mas, Melaka memberi manfaat kepada hampir 2,000 penduduk sekitar kawasan itu.  Exco Pembangunan Luar Bandar, Pertanian dan Industri Asas Tani, Datuk Abdul Razak Abdul Rahman berkata, inisiatif itu bertujuan untuk membantu meringankan beban rakyat terutama mereka daripada kumpulan B40.  "Jualan yang diadakan sebulan sekali di DUN tersebut, menawarkan harga berpatutan selain barang basah yang masih segar. "Turut dijual, 1,000 ekor ayam dengan harga RM10 seekor dan 1,000 papan telur ayam," katanya kepada pemberita di sini.Abdul Razak yang juga Ahli Dewan Undangan Negeri (ADUN) Telok Mas berkata, usaha tersebut adalah sebahagian daripada tanggungjawabnya sebagai pemimpin kawasan itu.  Justeru, beliau berharap lebih ramai pemimpin dapat melakukan perkara sama, agar dapat meringankan beban rakyat, selain menjadikan ia sebagai platform untuk bersua dan mendengar keluhan masyarakat di kawasan tersebut.

(Abdul Razak berkata, usaha tersebut adalah sebahagian daripada tanggungjawabnya sebagai pemimpin kawasan itu)


Tiada halangan bina masjid di Johor- JAINJ

BATU PAHAT, 12 Februari- Jabatan Agama Islam Negeri Johor (JAINJ) tidak menghalang usaha mana-mana pihak termasuk golongan selebriti membina masjid di negeri berkenaan.  Bagaimanapun menurut EXCO Hal Ehwal Agama Islam, Mohd Fared Mohd Khalid, inisiatif itu perlu melalui prosedur tertentu termasuk kelulusan daripada kerajaan negeri.  "Saya ingin berterima kasih kepada rakan-rakan yang menunjukkan keprihatinan dan kematangan untuk berurusan dalam perkara ini. Saya yakin usaha baik tersebut dapat kita bantu dan usaha menuju ke arah itu sedang dilakukan," katanya kepada pemberita di sini.Beliau juga menolak dakwaan usaha membina masjid itu berdepan halangan disebabkan perbezaan fahaman politik.  Sebelum ini, selebriti Aeril Zafril dan pasangannya Wawa Zainal berhasrat membina sebuah masjid di Rengit, di sini yang mempu memuatkan kira-kira 700 orang jemaah.  Perancangan pasangan itu bagaimanapun masih belum dilaksana sejak mula diumumkan pada 2020 lalu.


Konvoi MAIWP Insani diteruskan ke Pahang bantu penduduk terjejas banjir

(Datuk Dr. Mohd Na’im Mokhtar bergambar kenangan bersama penerima bantuan)

BATU PAHAT, 12 Februari- Konvoi Majlis Agama Islam Wilayah Persekutuan, MAIWP Insani, Misi Bantuan Banjir bakal diteruskan ke Pahang, bagi membantu penduduk terjejas negeri berkenaan.  Ia selepas misi bantuan di Johor melibatkan daerah Batu Pahat dan Kluang, selesai hari ini.  Menteri di Jabatan Perdana Menteri Hal Ehwal Agama, Senator Datuk Dr. Mohd Na’im Mokhtar berkata, konvoi yang akan digerakkan tidak lama lagi turut melibatkan nilai bantuan kira-kira RM1.5 juta. "Sebagaimana saya pesan dengan agensi-agensi agama ni, kita sentiasa cakna, sebelum ini kita lancarkan konvoi ke pantai timur, apabila selesai di sana berlaku pula banjir di sini (Johor), begitu juga di Sabah, kita juga bantu banjir di Sabah," katanya.Beliau ditemui selepas selesai serahan bantuan banjir kepada penduduk terjejas di Seri Medan, Batu Pahat.  Konvoi yang disertai sebanyak 23 buah kenderaan membawa 75 peserta dan 600 unit sumbangan dalam bentuk barangan keperluan serta peralatan pembersihan berjumlah RM250,000. Manakala Yayasan Taqwa Wilayah Persekutuan menyediakan set peralatan sekolah dan barangan makanan.  Secara keseluruhan, sebanyak RM1.5 juta diperuntukkan MAIWP bagi membantu penduduk terjejas banjir di Batu Pahat dan Kluang.

(Menteri di Jabatan Perdana Menteri Hal Ehwal Agama, Datuk Dr. Mohd Na’im Mokhtar)


ANGKASA dan RedONE Network bekerjasama lancar inisiatif RedCOOP dan Pelan Mukmin68

PAHANG, 12 Februari - Usaha membantu gerakan koperasi di Malaysia menambahkan pendapatan dipertingkatkan lagi apabila ANGKASA dan RedONE Network Sdn Bhd telah bekerjasama membangunkan Program RedCOOP yang memfokuskan kepada sektor teknologi dan komunikasi.Menurut Presiden ANGKASA, Datuk Seri Dr. Abdul Fattah Abdullah, program RedCOOP merupakan inisiatif untuk melantik koperasi di bawah naungan ANGKASA bagi menjadi rakan niaga redONE.

(Presiden ANGKASA, Datuk Seri Dr. Abdul Fattah Abdullah (tengah) ketika hadir di Genting International Convention Center (GICC) bersempena Majlis RedONE Star Nite 2023)

"Ini bertujuan untuk memupuk semangat keusahawanan dan membantu meningkatkan pendapatan anggota koperasi sekaligus membantu mereka memperoleh keuntungan jangka masa panjang.Bagi tujuan tersebut, Pelan Mukmin68 telah dilancarkan semalam 11 Februari antara ANGKASA dan redONE di Genting International Convention Center (GICC) bersempena Majlis RedONE Star Nite 2023.RedCOOP berfungsi sebagai pelatih untuk koperasi membuat jualan langsung dan koperasi dibenarkan melantik anggotanya sebagai penasihat jualan atau sales advisor.Sebuah pelan yang dikenali sebagai redONE Postpaid Mukmin68 juga diperkenalkan bagi menarik minat anggota koperasi dan orang ramai. Pakej RM68 sebulan ini (tidak termasuk Servis Perkhidmatan) menawarkan data 20GB 4G LTE berkelajuan tinggi + internet tanpa had 6Mbps, panggilan suara tanpa had ke semua rangkaian, rebat satu bulan yuran akses (percuma) kepada semua pelanggan, Khairat Premium yang bernilai sehingga RM12,500, telefon pintar 4G Vivo Y16 percuma bernilai RM599, pendaftaran percuma, tiada yuran pendaftaran dan pendahuluan bil dan kontrak hanya 24 bulan melalui Sistem Potongan Gaji ANGKASA (eSPGA). Program RedCOOP ini dijangka bermula pada bulan Mac 2023. Hadir sama pada majlis tersebut ialah Ketua Pegawai Eksekutif Kumpulan RedONE, Encik Farid Yunus , Pengurus Besar Bahagian Pengurusan Kredit dan Kewangan, Encik Darulnizam Mat Darus.


Pencemaran bau, semua LRA beroperasi semula - Air Selangor

KUALA LUMPUR, 12 Februari- Loji Rawatan Air Rantau Panjang (LRA Rantau Panjang) serta Loji Rawatan Air Sungai Selangor Fasa 1 (LRA SSP1), Loji Rawatan Air Sungai Selangor Fasa 2 (LRA SSP2) dan Loji Rawatan Air Sungai Selangor Fasa 3 (LRA SSP3) telah beroperasi sepenuhnya berikutan henti tugas sementara disebabkan insiden pencemaran bau yang telah dikesan di muka sauk LRA Rantau Panjang.Berikutan itu, bekalan air terawat yang bersih dan selamat sudah mula disalurkan secara berperingkat-peringkat kepada premis pengguna bermula pukul 6.30 pagi tadi. Air Selangor memaklumkan, tempoh masa pemulihan bekalan air di kawasan yang terjejas adalah berbeza bergantung kepada jarak lokasi premis pengguna dan tekanan air pada sistem agihan bekalan air."Air Selangor terus giat menggerakkan lori tangki air ke kawasan yang terlibat bagi memberikan bantuan bekalan air kepada pengguna yang terjejas dengan keutamaan diberikan kepada premis kritikal seperti hospital dan klinik."Lapan wilayah Air Selangor mengalami gangguan bekalan air tidak berjadual berikutan henti tugas LRA Rantau Panjang, LRA SPP1, LRA SSP2 dan LRA SSP3 ini," katanya menerusi kenyataan.


Cetak sejuta al-Quran agih ke seluruh dunia, JAKIM mula langkah awal

PUTRAJAYA, 12 Februari - Jabatan Kemajuan Islam Malaysia (JAKIM) telah mengadakan perbincangan di peringkat awal bagi menentukan ahli jawatankuasa khas yang akan terlibat dalam usaha Malaysia mencetak sejuta al-Quran untuk diagihkan ke seluruh dunia.  Ini bagi memenuhi hasrat yang dinyatakan Perdana Menteri, Datuk Seri Anwar Ibrahim sebagai tindak balas mengutuk insiden melampau pembakaran naskhah al-Quran di Sweden.  Setakat ini, Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar berkata, persediaan oleh JAKIM adalah masih di peringkat awal kerana pelbagai proses perlu diteliti dan diatur dengan baik sebelum mengatur langkah seterusnya.

(Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar)

"Kita telah bentuk jawatankuasa khas yang diketuai oleh JAKIM, ini arahan kepada JAKIM untuk menyelaraskan semua isu-isu berkaitan dengan kutipan dana, percetakan, dan juga agihan sejuta quran tersebut, jadi ini masih lagi di peringkat awal dan pihak JAKIM pun saya percaya telah memulakan usaha-usaha penyelarasan tersebut," katanya. Tambahnya lagi, selain sebagai tindak balas terhadap insiden itu, pengedaran al-Quran ini mampu memberi peluang kepada masyarakat dunia menghayati kandungan al-Quran memandangkan ia akan diterbitkan tafsirannya dalam pelbagai terjemahan bahasa.  "Kita berhasrat untuk memulakan percetakan ini apabila selesai perbincangan di peringkat jawatankuasa khas yang dibentuk khusus untuk percetakan al-Quran ini kerana dia banyak proses yang terpaksa dilalui beberapa proses yang terpaksa dilalui, tapi kita akan cuba usahakan untuk memastikan kesegeraan dalam proses percetakan seperti yang dinyatakan oleh perdana menteri untuk menyegerakan proses percetakan ini bagi tjuan edaran ke seluruh dunia insya-Allah," kata Timbalan Ketua Pengarah Operasi JAKIM, Ruslan Said. Ahli jawatankuasa khas yang turut terlibat antaranya ialah Kementerian Dalam Negeri, Kementerian Luar Negeri dan juga Kementerian Kewangan serta syarikat -syarikat yang berkaitan dengan percetakan.  Namun, tarikh mula proses percetakan dan pengedaran sejuta al-Quran ini masih belum ditentukan memandangkan ianya perlu melalui pelbagai peringkat perlaksanaan.  Sememangnya untuk mencetak sejuta naskah al-Quran komitmennya bukan calang-calang. Pelbagai proses bakal dilalui bagi merealisasikan hasrat ini, namun JAKIM komited menerusi jawatankuasa yang dilantik untuk menyegerakan inisiatif ini selari dengan solidariti Malaysia dalam mengekang islamofobia. Laporan Alisa Yusra, JAKIM untuk RTM.


'Continuum' kompilasi puisi Raja Ahmad Aminullah

KUALA LUMPUR, 12 Februari- Isteri Perdana Menteri, Datuk Seri Dr. Wan Azizah Wan Ismail melancarkan buku puisi bertajuk 'Continuum'."Continuum" merupakan kompilasi puisi Raja Ahmad Aminullah yang juga dikenali sebagai Pak Engku. Beliau merupakan penyair, penulis dan budayawan yang cukup terkenal di negara ini.Puisi-puisi dalam penerbitan kali ini menyentuh keadaan semasa serta turut memberi inspirasi kepada ramai belia untuk meneruskan perjuangan ke arah yang lebih baik.Bagi penerbit buku Kiridaren Jayakumar, karya puisi Pak Engku yang diterbitkan The Biblio Press ini menambah lagi karya puisi yang boleh dirujuk sebagai ilmu dalam bidang kesusasteraan.Hadir sama pada majlis pelancaran ini ialah dua tokoh Sasterawan Negara, Prof. Emeritus Muhammad Salleh dan Datuk Seri Dr A Samad Said.

(Puisi-puisi dalam penerbitan kali ini menyentuh keadaan semasa serta turut memberi inspirasi kepada ramai belia untuk meneruskan perjuangan ke arah dunia yang lebih baik.)


8 individu ditahan kes skim kutu 'Sapiza Saving Extra' - Polis

KUALA LUMPUR, 12 Februari -  Lapan individu ditahan termasuk dalang utama sindiket skim simpanan yang dikenali sebagai Sapiza Saving Extra (SSE), melalui serbuan dan tangkapan di sekitar Kuala Lumpur, Terengganu, Perak dan Negeri Sembilan yang dilaksanakan pada 27 januari 2023 oleh pihak Jabatan Siasatan Jenayah Komersil (JSJK).Setiausaha Polis Malaysia, Datuk Noorsiah Mohd Saaduddin dalam kenyataannya hari ini kesemua mereka yang ditahan terdiri daripada dua lelaki dan enam wanita berusia dalam lingkungan umur 31 hingga 37 tahun.

"Sebanyak 116 laporan diterima Polis Diraja Malaysia (PDRM) melibatkan kerugian berjumlah RM4,438,300.00 melalui skim simpanan penipuan ini. Skim ini telah mula aktif sejak tahun 2015 dengan menawarkan simpanan berasaskan 'permainan kutu'.

(Setiausaha Polis Malaysia, Datuk Noorsiah Mohd Saaduddin / Foto Bernama)

"Bermula tahun 2021, skim ini mula menawarkan beberapa pelan simpanan baharu iaitu pelan serendah RM250 sehingga RM20,000 merangkumi tempoh simpanan antara 2 hingga 5 bulan."Sebagai tambahan, skim baharu yang ditawarkan turut menjanjikan keuntungan sebanyak 15% hingga 40% daripada jumlah wang yang disimpan."Bagaimanapun, sejak bulan Oktober 2022, pengendali skim simpanan ini didapati telah mulai gagal untuk melunaskan pembayaran keuntungan kepada peserta," katanya dalam kenyataan.Turut dirampas sebuah kenderaan mewah, kad-kad ATM, telefon bimbit pelbagai jenama dan pelbagai dokumen yang dipercayai digunakan dalam aktiviti tersebut, dan kes disiasat dibawah seksyen 420 kanun keseksaan dan akta pencegahan pengubahan wang haram dan pencegahan pembiayaan keganasaan 2001 (AMLATFPUAA 2001).Dalam usaha untuk membanteras kegiatan penipuan seperti ini, PDRM mengingatkan orang ramai agar sentiasa waspada dan melaksanakan semakan yang lebih terperinci sebelum menyertai mana-mana skim pelaburan atau simpanan yang menjanjikan keuntungan yang terlalu lumayan.


Keperluan baik pulih sekolah daif dilaksana secara adil, saksama - Fadhlina

(Menteri Pendidikan Fadhlina Sidek hadir pada Majlis Perasmian Seminar Wakil Sekolah Kesatuan Guru-Guru Melayu Malaysia Barat (KGMMB) peringkat Kebangsaan 2023 / Foto Bernama)

ALOR SETAR, 12 Februari - Keperluan membaik pulih sekolah daif di seluruh negara akan dilaksanakan secara adil dan saksama menerusi projek pembangunan yang akan diumumkan kerajaan.Menteri Pendidikan Fadhlina Sidek berkata pihaknya mempunyai data dan maklumat terperinci berkaitan sekolah daif dan perancangan untuk menyelesaikan isu tersebut yang merupakan antara aspirasi di bawah tujuh teras Kementerian Pendidikan (KPM).

(Menteri Pendidikan Fadhlina Sidek / Foto Bernama)

"Kita memang sudah ada senarai itu (sekolah daif) di setiap negeri malah kita sudah ada maklumat secara spesifik sebenarnya sekolah-sekolah daif yang berada pada skala enam dan tujuh. Kemudian dari segi penempatan dan bagaimana kita nak menguruskan itu semua sudah ada."Semua negeri ada (sekolah daif) sebab itu saya fikir dengan pengumuman tersebut ia memudahkan kita memberikan tumpuan kepada pembangunan di setiap negeri," katanya kepada pemberita selepas merasmikan Seminar Wakil Sekolah Kesatuan Guru-Guru Melayu Malaysia Barat (KGMMB) di sini malam tadi.Beliau diminta mengulas kenyataan Perdana Menteri Datuk Seri Anwar Ibrahim, semalam yang dilaporkan berkata bahawa kerajaan akan menyelesaikan segera masalah sekolah daif di seluruh Malaysia demi kebajikan anak-anak, sekali gus meningkatkan mutu pendidikan negara.Fadhlina berkata pembangunan sekolah daif di seluruh negara akan dilaksanakan secara berfasa dan fasa yang paling penting adalah selepas Bajet 2023 dibentangkan pada 24 Feb ini."Jadi jangan risau apabila sudah ada jaminan begitu, saya rasa lebih mudah untuk kita melaksanakan pembangunan kerana penting untuk kita pastikan soal keselamatan kanak-kanak di sekolah, akses pendidikan yang berkualiti dan fasiliti ini mesti selamat untuk kanak-kanak berada di sekolah," katanya.Mengulas mengenai arahan perdana menteri agar KPM membuka ruang kepada pelajar dan kakitangannya menyatakan pandangan kepada kerajaan, Fadhlina berkata pihaknya menyambut baik perkara itu.Beliau berkata pihaknya tidak mempunyai sebarang masalah untuk menerima pandangan atau kritikan yang konstruktif kerana ia penting untuk membantu membina pendidikan negara yang lebih kukuh."… tetapi kalau kritikan itu destruktif ia akan merobohkan banyak perkara yang telah pun kita bina. Jadi saya sambut baik dan saya fikir ini adalah antara ruang yang selamat kalau kita boleh kritik secara konstruktif dan seterusnya berbincang untuk membina pendidikan yang lebih baik untuk Malaysia," katanya.- BERNAMA


Cubaan 19 PATI masuk Malaysia gagal

BUKIT KAYU HITAM, 12 Februari- Cubaan 19 Pendatang Asing Tanpa Izin (PATI) warga Myanmar memasuki Malaysia secara haram gagal selepas mereka ditahan Angkatan Tentera Malaysia (ATM).Markas Divisyen Kedua Infantri Malaysia (2 Divisyen) berkata mereka ditahan di kawasan sempadan Malaysia-Thailand di sini dalam dua operasi berasingan."ATM menahan sekumpulan tujuh individu yang cuba memasuki Malaysia melalui kawasan ladang getah berdekatan sempadan Malaysia-Thailand sekitar pukul 9.15 pagi."Sejam kemudian, sekumpulan 12 lagi individu ditahan tidak jauh dari lokasi pertama yang terletak di sektor Kawasan Tanggungjawab Briged Keenam Infantri Malaysia," katanya menerusi kenyataan.Kesemua PATI ditahan terdiri daripada 11 lelaki dan lapan wanita, berusia antara 21 hingga 44 tahun. Kesemuanya tidak mempunyai dokumen perjalanan yang sah.  Turut dirampas, 12 telefon bimbit, wang, dua pasport serta 17 kad pengenalan Myanmar dengan anggaran nilai keseluruhan rampasan hampir RM9,000.Kesemua PATI diserahkan kepada Balai Polis Bukit Kayu Hitam untuk tindakan lanjut.

(Kesemuanya tidak mempunyai dokumen perjalanan yang sah)


SAR seorang lagi kanak-kanak dikhuatiri lemas di Ukay Perdana disambung pagi ini

(Pengarah Jabatan Bomba dan Penyelamat Selangor Datuk Norazam Khamis)

KUALA LUMPUR, 12 Februari- Operasi mencari dan menyelamat (SAR) seorang lagi kanak-kanak lelaki yang dikhuatiri lemas selepas terjatuh ke dalam longkang di Jalan Ukay Perdana, Ukay Perdana di sini disambung semula 8 pagi ini.Pengarah Jabatan Bomba dan Penyelamat Selangor Datuk Norazam Khamis ketika dihubungi memaklumkan pencarian akan difokuskan di sekitar kawasan mangsa, Muhammad Riqullah Mohd Shafie, 10, dipercayai terjatuh sehingga ke kawasan tebing Sungai Kemensah.Petang semalam, seorang kanak-kanak lelaki dikenali Wan Muhammad Ammar Wan Mohd Noor Hafizan berusia lapan tahun ditemukan lemas dipercayai hanyut dalam longkang di jalan berkenaan.Sementara itu, Ketua Polis Daerah Ampang Jaya ACP Mohamad Farouk Eshak berkata ibu bapa kepada kedua-dua mangsa akan disiasat mengikut Seksyen 31(1) Akta Kanak-kanak 2001 kerana pengabaian terhadap kanak-kanak.Beliau berkata kejadian itu dipercayai berlaku ketika dua kanak-kanak itu sedang bermain air di kawasan longkang terbabit sebelum tergelincir dan dihanyutkan arus.“Kes diklasifikasikan sebagai mati mengejut dan polis menasihatkan ibu bapa agar sentiasa memerhatikan anak-anak dengan tidak membiarkan mereka bermain tanpa pengawasan,” katanya dalam kenyataan hari ini.- BERNAMA


Tiga maut kereta bertembung lori muatan sawit

(Ketua Polis Daerah Rompin DSP Mohd Azahari Mukhtar)

KUANTAN, 12 Februari- Tiga wanita termasuk dua beradik maut selepas kereta dinaiki mereka terbabas dan bertembung dengan treler membawa muatan sawit di Kilometer 27 Jalan Ibam-Rompin, Rompin malam tadi. Ketua Polis Daerah Rompin DSP Mohd Azahari Mukhtar berkata kemalangan pada 10.51 malam itu menyebabkan semua mangsa meninggal dunia di lokasi kejadian akibat cedera parah di kepala dan badan. Mereka ialah pemandu kereta Suhada Ramli, 22, kakaknya Nazira, 23, yang duduk di bahagian penumpang hadapan serta rakan mereka Nurul Natasha Ahmad Akbal, 22, dengan semuanya beralamat di Felda Selendang 1, Rompin. Sementara itu, pemandu lori jenis Nissan, Muhammad Helmi Abdul Rahman selamat dan tidak mengalami sebarang kecederaan."Kemalangan dipercayai berlaku apabila Perodua Myvi dinaiki mangsa dari arah Muadzam Shah ke Rompin terbabas ke lorong bertentangan dan bertembung dengan treler, menyebabkan kereta itu remuk sepenuhnya," katanya menerusi kenyataan hari ini. Mayat dibawa ke Hospital Muadzam Shah, Rompin untuk bedah siasat manakala kemalangan itu disiasat lanjut mengikut Seksyen 41(1) Akta Pengangkutan Jalan 1987.-


Gempa bumi Turkiye: Hospital Medan Malaysia dijangka beroperasi Rabu depan

SEPANG, 11 Februari- Hospital Medan Malaysia (HMM) yang akan dibina di Turkiye untuk memberi perkhidmatan perubatan kepada mangsa gempa bumi di negara itu dijangka beroperasi Rabu depan.Panglima Angkatan Bersama Leftenan Jeneral Datuk Noor Mohamad Akmar Mohd Dom berkata HMM akan menawarkan perkhidmatan perubatan bagi Tahap 1 dan 2, termasuk pembedahan.Beliau berkata kumpulan pertama kini menunggu arahan untuk pergerakan ke kawasan bencana bagi mendirikan HMM di Celikhan, Adiyaman.“Semalam, kumpulan kedua melibatkan seramai 34 pegawai dan anggota telah berlepas menggunakan pesawat Turkish Airlines dan selamat tiba di Lapangan Terbang Antarabangsa Istanbul pada 10.44 pagi tadi (waktu tempatan).“Kumpulan kedua akan menunggu ketibaan kumpulan ketiga dan bersama-sama menaiki pesawat A400M ke Lapangan Terbang Gaziantep seterusnya melalui jalan darat ke lokasi HMM ditempatkan,” katanya.Noor Mohamad Akmar berkata demikian pada sidang media atur gerak kumpulan terakhir Op Starlight II Angkatan Tentera Malaysia melibatkan 41 petugas Turkiye di Lapangan Terbang Antarabangsa Kuala Lumpur di sini malam ini.Beliau berkata elemen logistik perubatan pula melibatkan sebanyak 7.3 tan aset dan diterbangkan ke Turkiye menggunakan pesawat MASkargo.

(Panglima Angkatan Bersama Leftenan Jeneral Datuk Noor Mohamad Akmar Mohd Dom)

“HMM dijangka mengambil masa kira-kira enam minggu berada di Turkiye namun tempohnya akan dipanjangkan jika perlu dan bergantung pada situasi.“HMM akan ditempatkan di Celikhan iaitu 152 kilometer dari Gaziantep yang merupakan kawasan paling teruk terjejas,” katanya.Noor Mohamad Akmar berkata HMM akan mendapatkan bantuan koordinasi daripada kerajaan Turkiye, Kementerian Luar Negeri dan Agensi Pengurusan Bencana Negara.Setiausaha Bahagian Asia Barat Kementerian Luar Negeri Datuk Zahairi Baharim pula berkata 16 rakyat Malaysia yang berada di Gaziantep disahkan selamat dengan lapan daripada mereka telah keluar dari lokasi gempa bumi manakala lapan lagi membantu pasukan penyelamat Malaysia.“Kebanyakan mereka bekerja di Gaziantep dan hanya seorang yang akan pulang ke tanah air pada 14 Feb ini,” katanya. Mengulas keadaan 28 pelajar Malaysia yang berada di Syria susulan bencana itu, beliau berkata mereka berada di bandar dan tidak terjejas.Angka korban akibat gempa bumi di selatan Turkiye meningkat kepada sekurang-kurangnya 7,108 orang manakala jumlah mangsa yang cedera ialah 40,910 setakat ini.Pada Selasa lepas, Turkiye mengisytiharkan darurat selama tiga bulan di 10 wilayah iaitu Adana, Adiyaman, Diyarbakir, Gaziantep, Hatay, Kahramanmaras, Kilis, Malatya, Osmaniye dan Sanliurfa bagi memastikan misi mencari dan menyelamat berjalan lancar.- BERNAMA


Kumpulan ketiga perubatan ATM berlepas ke Turkiye malam ini

SEPANG, 11 Februari- Angkatan Tentera Malaysia (ATM) malam ini menghantar kumpulan terakhir pasukan perubatannya bagi mengendalikan operasi Hospital Medan Malaysia (HMM) di Turkiye.Panglima Angkatan Bersama, Leftenan Jeneral Datuk Noor Mohamad Akmar Mohd Dom, berkata mereka yang berlepas hari ini adalah kumpulan ketiga yang akan menyertai Operasi Starlight II, selepas kumpulan pertama dan kedua berlepas ke Turkiye semalam.Beliau berkata kumpulan ketiga ini diketuai Pegawai Memerintah HMM, Kolonel Dr Yussra Yusoff, membabitkan 41 anggota terdiri daripada 16 pegawai dan 25 anggota lain-lain pangkat.

(Panglima Angkatan Bersama, Leftenan Jeneral Datuk Noor Mohamad Akmar Mohd Dom)

"Kumpulan ini akan berjumpa dengan kumpulan kedua dan bergerak bersama dengan menggunakan pesawat Airforce 100 ke Gaziantep sebelum ke Adiyaman dimana Hospital Medan akan didirikan. "Insya-Allah, perjalanan agak bagus walaupun berlaku keretakan pada jalan raya di Turkiye dengan suhu sejuk bawah 15 darjah celcius. Saya berharap dan berdoa agar mereka selamat sampai untuk menjayakan operasi ini", katanya pada sidang media selepas menyempurnakan penghantaran kumpulan terakhir pasukan Op Starlight II di Terminal 1, Lapangan Terbang Antarabangsa Kuala Lumpur (KLIA), malam ini.Penerbangan kumpulan terakhir Op Starlight II, berlepas 11.00 malam tadi dan dijangka tiba di Lapangan Terbang Istanbul 6.30 pagi waktu tempatan.


Ketepikan perbezaan agama dan fahaman politik jika mahu kekalkan perpaduan - PM

PUTRAJAYA, 11 Februari - Semua pemimpin perlu mengenepikan perbezaan agama dan fahaman politik jika mahu mengekalkan perpaduan di negara ini.Perdana Menteri, Datuk Seri Anwar Ibrahim berkata dalam menentukan hala tuju negara, fokus perlu diberikan dari segi ekonomi serta tadbir urus dan bukannya ketidaksefahaman antara kaum.

"Apa mungkin kita guna dan cuba manfaatkan kalangan terbaik ini untuk urus negara kita sebagai satu pasukan dan ini tekad saya."Mari kita selesaikan perkara ini... niat serta sasaran kami untuk memastikan reputasi dan keyakinan kepada negara dikembalikan," katanya ketika berucap pada majlis minum petang bersama-sama ahli jawatankuasa kuil seluruh negara, di Kompleks Seri Perdana, di sini.Tambah Anwar, suhu ketajaman politik ketika ini perlu diturunkan supaya negara boleh bangkit semula dan membawa agenda pembangunan itu bersama-sama."Apa yang diperlukan orang India, Cina, Sarawak dan Sabah untuk menyelesaikannya ialah keberanian mempertahankan kebenaran serta keadilan, untuk bangkit melindungi negara dan kepentingan rakyat," katanya.Anwar berkeyakinan bahawa negara dapat bangkit semula dengan lebih kuat dan hebat jika ada kepercayaan, saling menghormati serta kasih sayang sejajar konsep Malaysia Madani.


Lantikan Nazri sebagai Duta Besar Malaysia ke AS dibuat kerajaan terdahulu- PM

KUALA LUMPUR, 11 Februari - Pelantikan bekas Ahli Parlimen Padang Rengas, Datuk Seri Mohamed Nazri Aziz sebagai Duta Besar Malaysia ke Amerika Syarikat (AS) dibuat oleh kerajaan terdahulu.Perdana Menteri, Datuk Seri Anwar Ibrahim berkata pelantikan itu mengambil masa enam bulan untuk disahkan oleh pihak AS sekali gus menyebabkan pentadbirannya terpaksa meneruskannya kerana pembatalan pelantikan akan menimbulkan pelbagai masalah lain.

"Proses pengesahan oleh AS itu agak panjang. Setelah disahkan dan saya ambil alih, saya hanya mohon kepada Yang di-Pertuan Agong menangguhkan sedikit tentang watikah itu supaya saya susun dahulu jemaah menteri dan saya harus maklumkan kepada jemaah menteri."Maknanya boleh tegur tapi ambillah maklum dahulu atau tanya dahulu atau cabar Perdana Menteri untuk beri penjelasan...tidak apalah...jangan hukum dahulu," katanya.Beliau berkata demikian kepada pemberita selepas merasmikan Majlis Pelancaran Skim Keselamatan Sosial Suri Rumah dan Karnival Kerjaya MYFutureJobs 2023 di Pusat Konvensyen Kuala Lumpur (KLCC), di sini.Perdana Menteri mengulas beberapa kritikan terhadapnya susulan pengumuman Kementerian Luar bahawa Nazri adalah seorang daripada 10 ketua perwakilan diplomatik Malaysia yang menerima watikah pelantikan daripada Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah di Istana Negara.


Kanak-kanak 10 tahun ditemukan lemas, seorang masih hilang

KUALA LUMPUR, 11 Februari- Seorang kanak-kanak lelaki berusia 10 tahun ditemukan lemas manakala seorang lagi masih hilang dipercayai hanyut dalam longkang di Jalan Ukay Perdana, Ampang, di sini, hari ini.Mangsa yang lemas dikenali sebagai Muhammad Riqullah Mohd Shafie, 10, manakala seorang lagi mangsa yang masih hilang dikenali sebagai Wan Muhammad Ammar Wan Mohd Noor Hafizan berusia lapan tahun.Pengarah Jabatan Bomba dan Penyelamat Selangor Datuk Norazam Khamis berkata bomba menerima panggilan kecemasan pada 4.44 petang dan tiba di lokasi pada 5.08 petang tadi.Beliau berkata kanak-kanak berkenaan dipercayai dihanyutkan air di dalam longkang dianggarkan sedalam 1.22 meter.“Ketika ini bomba sedang meneruskan operasi mencari dan menyelamat seorang lagi mangsa yang masih hilang,” katanya ketika dihubungi hari ini.- BERNAMA

(Mayat mangsa lemas dipercayai terjatuh ke dalam longkang di Jalan Ukay Perdana, Ukay Perdana, Ampang/ JBPM)


Perolehan vaksin tidak mengikut peraturan maklumat dari KKM - PM

KUALA LUMPUR, 11 Februari - Dakwaan perolehan vaksin COVID-19 tidak mengikut peraturan dan ditandatangani tanpa persetujuan Peguam Negara adalah berdasarkan kenyataan Kementerian Kesihatan.Perdana Menteri, Datuk Seri Anwar Ibrahim berkata adalah menjadi tanggungjawab badan penyiasat seperti Suruhanjaya Pencegahan Rasuah Malaysia (SPRM) untuk menentukan kesahihannya.Ini kerana kabinet memandang serius mengenai dakwaan tersebut.

"Itu serah kepada badan penyiasat seperti SPRM dan bukan urusan saya lagi. Saya beri itu hanya kenyataan yang disediakan oleh Kementerian Kesihatan dan kabinet mengambil perhatian dan badan-badan siasatan harus siasat benar atau tidak dan sebagainya," katanya ketika ditemui pemberita selepas melancarkan Skim Keselamatan Sosial Suri Rumah dan Karnival Kerjaya MyFuture Jobs 2023 di ibu negara.Beliau berkata demikian ketika diminta mengulas kenyataan bekas Menteri Kesihatan, Khairy Jamaluddin yang menafikan dakwaan mengatakan perolehan vaksin COVID-19 dibuat tanpa persetujuan Jabatan Peguam Negara (AGC).


TBKLN dilancar, ringan beban mangsa bencana gempa bumi di Turkiye dan Syria

KUALA LUMPUR, 11 Februari - Kempen sumbangan kemanusiaan melalui Tabung Bencana Kementerian Luar Negeri (TBKLN) dilancarkan bermula 10 hingga 23 Februari 2023, bagi meringankan beban mangsa bencana gempa bumi di Turkiye, Syria dan negara-negara sekitar.Atas keprihatinan dan semangat Malaysia Madani, usaha murni dilaksananakan dengan mengumpul dana sumbangan kemanusiaan bagi membantu mangsa gempa bumi yang terkesan.

"TBKLN yang telah ditubuhkan pada 2006 adalah bertujuan untuk mengumpul serta menyelaras sumbangan daripada orang awam di Malaysia bagi membantu mangsamangsa bencana alam di luar negara," kata KLN dalam satu kenyataan yang dikeluarkan semalam.Orang ramai, kumpulan korporat dan perniagaan serta badan bukan kerajaan (NGO) dialu-alukan untuk menyalurkan sumbangan melalui TBKLN.Sumbangan boleh dibuat menerusi Tabung Bencana Kementerian Luar Negeri, Affin Islamic Bank Berhad, Cawangan Putrajaya (no. akaun 1054 9000 0599).


Selesai segera masalah sekolah daif seluruh negara - PM

PUTRAJAYA, 11 Februari - Isu sekolah daif di seluruh negara akan diselesaikan.Komitmen tersebut dizahirkan Kerajaan Perpaduan demi kebajikan anak-anak serta meningkatkan mutu pendidikan negara.Perdana Menteri, Datuk Seri Anwar Ibrahim berkata beliau telah mengarahkan Menteri Pendidikan, Fadhlina Sidek dan Menteri Pendidikan Tinggi, Datuk Seri Mohamed Khaled Nordin untuk menyenaraikan sekolah-sekolah daif untuk diperbaiki.

"Mana saja sekolah daif itu harus disenaraikan tanpa kira jenis sekolah tanpa kira daerah tanpa kira sesiapa pelajar itu.Tanggungjawab kita pada tahun ini kita akan pastikan tumpuan khusus untuk memperbaiki semua sekolah daif di negara kita."Jadi pendekatan saya adalah kita tidak peduli sekolah mana kalau sekolah itu tanggungjawab kerajaan, kita akan pastikan dan kita cuba perbaiki mulai belanjawan yang akan saya umumkan pada 24 haribulan ini nanti, InsyaAllah," katanya ketika berucap pada majlis minum petang bersama pemimpin kuil, di Kompleks Seri Perdana, di sini.Dalam pada itu, Datuk Seri Anwar turut menyatakan penguasaan Bahasa Melayu turut perlu diperkasakan bagi memartabatkan Bahasa Kebangsaan."Kedudukan bahasa melayu itu adalah bahasa rasmi dan bahasa kebangsaan. Maka penguasaannya harus baik di kalangan semua rakyat, dan itu saya tidak marah langsung namun jika ada yang hendak menyatakan untuk kurang beri tumpuan kepada bahasa kebangsaan, saya tidak akan izinkan," katanya.


Subsidi petrol, diesel kekal demi kepentingan rakyat

JOHOR BAHRU, 11 Februari- Pemberian subsidi petrol dan diesel kekal dan kerajaan tidak bercadang untuk memansuhkannya.Menteri Perdagangan Dalam Negeri Dan Kos Sara Hidup, Datuk Seri Salahuddin Ayub berkata pendirian itu adalah tetap dan fokus ketika ini ialah mengekalkan pelaksanaannya demi kepentingan rakyat."Sehingga hari ini kita masih mengekalkan subsidi petrol diesel dilaksanakan sehingga kerajaan membuat satu keputusan untuk kita mungkinmelaksanakan subsidi secara bersasar. Setakat saya hadir pada mesyuarat kabinet Rabu lepas, kita masih kekal dengan apa yang kita putuskan pada hari ini," katanya.

(Menteri Perdagangan Dalam Negeri Dan Kos Sara Hidup, Datuk Seri Salahuddin Ayub)

Beliau berkata demikian selepas melancarkan Program Inisiatif Pendigitalan Sektor Peruncitan ( ReDi) Peringkat Negeri Johor di Tampoi.Insentif RM16,000 diperuntuk KPDN kepada peniaga dan pengguna secara tanpa tunai di pasaraya terlibat.Inisiatif berkenaan menyasarkan 353 peniaga di pasaraya dan pasar awam negeri beralih ke medium digital yang memberi manfaat kepada pengguna selain mengurangkan kebergantungan kepada wang tunai.Sehingga Disember tahun lalu, seramai 8,479 peniaga di seluruh negara menyertai program berkenaan menerusi program rintis di 10 negeri termasuk Sabah dan Sarawak.


Komuniti masyarakat dan organisasi perlu bantu OKU hadapi cabaran ekonomi semasa - Dr.Zaliha

KAJANG, 11 Februari - Setiap organisasi dan masyarakat mempunyai tanggungjawab membantu Orang Kurang Upaya (OKU) untuk menghadapi cabaran ekonomi semasa. Menteri Kesihatan, Dr Zaliha Mustafa berkata langkah berkenaan dapat mengelak ketidakupayaan fizikal, mental, intelektual atau pancaindera yang boleh menghadkan penglibatan golongan itu secara efektif dalam komuniti.

"Kita pun ada saranan dari kerajaan yang 1% daripada kakitangan haruslah terdiri daripada orang-orang OKU, Autisme juga termasuk dalam golongan ini. "Mereka ini ada potensi yang kita boleh garap dan akhirnya menjadikan mereka sebahagian dari komuniti yang memberi sumbangan kepada masyarakat," katanya ketika ditemui pemberita selepas majlis perasmian Pameran Antarabangsa tentang Pemerkasaan Ekonomi untuk Orang Autisme (ISEEPA 2023), di sini.Tambah Dr. Zaliha, penganjuran ISEEPA 2023 dilihat menjadi medan untuk memperkasakan OKU khususnya Autisme bagi membantu mereka mendapatkan peluang pekerjaan.


Pelancongan Terengganu anjur Konsert Gamelan Cilik

KUALA TERENGGANU, 11 Februari- Jabatan Pelancongan Negeri Terengganu dengan kerjasama Jabatan Pendidikan Negeri Terengganu berganding bahu menganjurkan Konsert Gamelan Cilik 2023 bagi memartabatkan seni warisan muzik melayu lama dikalangan generasi muda. Program itu melibatkan 100 pelajar sekolah rendah dan menengah daripada lapan buah sekolah terpilih di negeri itu.  Menurut Pengarah Jabatan Pelancongan Negeri Terengganu Fadli Yusof Zakaria, pihaknya sentiasa komited untuk memastikan kesinambungan serta kelestarian kesenian itu sentiasa dipulihara dan melahirkan pelapis dan generasi pewaris. "Kita telah membantu sekolah-sekolah yang terpilih terlibat dalam gamelan dan kita juga telah menyumbang empat set gamelan harga RM25,000 dan kepada sekolah-sekolah yang terpilih."Sekarang sekolah-sekolah begitu berminat dan berkeinginan menyertai gamelan," katanya pada Konsert Gamelan Cilik 2023 di Perkampungan Budaya Terengganu bertempat di Muzium Negeri Kuala Terengganu.  Majlis dirasmikan oleh Pengerusi Puspanita Negeri Terengganu To’ Puan Hajjah Nor Zaini Abdul Latif.


SKSSR iktiraf peranan suri rumah terhadap pembangunan negara

KUALA LUMPUR, 11 Februari - Hampir 150,000 suri rumah sudah mencarum dalam Skim Keselamatan Sosial Suri Rumah (SKSSR) di bawah Pertubuhan Keselamatan Sosial (PERKESO), setakat hujung bulan lalu.Menteri Sumber Manusia, V Sivakumar berkata sejak SKSSR dilaksanakan 1 Disember tahun lalu hingga 31 Januari lalu, 141,144 suri rumah sudah mencarum di bawah skim itu yang memberi perlindungan bencana domestik dan keilatan kepada golongan berkenaan.Daripada jumlah itu, katanya, 135,281 adalah suri rumah yang berdaftar dengan e-Kasih dan mencarum dengan i-Suri Kumpulan Wang Simpanan Pekerja (KWSP) yang mana caruman SKSSR ditaja kerajaan selama setahun menerusi peruntukan Bajet 2022.

"Sebenarnya golongan suri rumah ini sangat membantu dalam pembangunan ekonomi negara.Suami, abg ataupun ayah, mereka keluar untuk mencari rezeki untuk keluarga tetapi pada masa sama, suri rumah dan berada di rumah, mereka memastikan segala urusan rumah tangga dijaga," katanya ketika ditemui pemberita selepas Majlis Pelancaran Skim Keselamatan Sosial Suri Rumah dan Karnival Kerjaya MYFutureJobs 2023 di Pusat Konvensyen Kuala Lumpur (KLCC), di sini.

Tambah Sivakumar, jumlah itu dilihat sebagai perkembangan positif dan selaras dengan matlamat Kementerian Sumber Manusia (KSM) dan PERKESO yang menyasarkan sekurang-kurangnya 500,000 daripada kira-kira tiga juta suri rumah di negara ini mencarum dengan SKSSR tahun ini.SKSSR memberi perlindungan kepada suri rumah menerusi faedah hilang upaya kekal, perubatan dan pemulihan, elaun keuzuran, bantuan dialisis, pencen penakat dan pengurusan mayat.


Isu sistem IDME guru-guru akan diselesai

SEREMBAN, 11 Februari - Tindakan baharu berhubung masalah yang dihadapai guru-guru mengenai isu penggunaan Sistem Pengurusan Identiti (IDME) akan dilakukan Kementerian Pendidikan pada minggu hadapan.  Menterinya, Fadhlina Sidek berkata sistem berkenaan ditutup sepanjang hujung minggu ini dan dalam pada waktu itu beberapa langkah akan diambil supaya ia dapat dibaiki dengan segera.  "Diperingkat KPM kita memang sentiasa cuba sedaya upaya untuk memastikan bahawa isu berkait rapat sistem ini sentiasa ditambah baik, kita juga telah ambil langkah drastik, sebenarnya di peringkat KPM semalam juga telah berlangsung beberapa sesi keterlibatan dengan guru guru berkaitan bagaimana sistem ini harus ditangani bersama," kata Fadhlina di sini.

(Fadhlina bercakap kepada pemberita padaFestival Bakat Prasekolah Peringkat Negeri Sembilan Tahun 2023, di sini)

Ulasan itu susulan gesaan Kesatuan Perkhidmatan Perguruan Kebangsaan Semenanjung Malaysia (NUTP) supaya pihak Kementerian Pendidikan menangguhkan penggunaan sistem IDME yang belum stabil sehingga didakwa menyusahkan guru-guru untuk melaksanakannya.


JKKP Selangor keluar notis pembaikan susulan pekerja maut disyaki jatuh tangga

SHAH ALAM, 11 Februari- Jabatan Keselamatan dan Kesihatan Pekerjaan (JKKP) Selangor mengeluarkan Notis Pembaikan terhadap sebuah pusat alat ganti kereta di kawasan perindustrian Hicom-Glenmarie, di sini berikutan kejadian kematian seorang pekerja yang disyaki terjatuh dari tangga di premis pusat berkenaan pada 20 Jan lepas.Pejabat Pengarah JKKP Selangor dalam kenyataan hari ini memaklumkan sepasukan pegawai penyiasat telah dikerah menjalankan siasatan selepas menerima maklumat mengenai kejadian pada 3.55 petang itu, yang melibatkan pekerja lelaki berumur 56 tahun, yang cedera di kepala akibat kejadian.Menurutnya siasatan awal mendapati lelaki itu sedang menjalankan rondaan apabila dia mengesan lampu kalimantang rosak di premis itu, dan dia dikatakan cuba untuk menukar lampu berkenaan dengan memanjat tangga jenis A-frame secara berseorangan, susulan rakannya bercuti sakit. "Bagaimanapun lelaki berkenaan disyaki terjatuh dari ketinggian 3.4 meter ketika hendak memasang penutup (cover) lampu," menurut kenyataan itu. Lelaki berkenaan kemudiannya dibawa ke hospital untuk dirawat dan menjalani pembedahan di kepala, namun disahkan meninggal dunia pada 8 Feb lepas sekitar pukul 12.14 malam.Menurut JKKP Selangor siasatan lanjut akan dijalankan bagi mengenal pasti punca kemalangan, dan pihak yang bertanggungjawab terhadap kejadian itu.

"JKKP Selangor akan mengambil tindakan perundangan ke atas pihak yang bertanggungjawab sekiranya didapati terdapat pelanggaran di bawah peruntukan Akta Keselamatan dan Kesihatan Pekerjaan 1994. "Majikan mempunyai kawalan penuh ke atas sebarang aktiviti di tempat kerja dan bertanggungjawab untuk mengenal pasti bahaya-bahaya di tempat kerja, membuat penilaian risiko serta mengadakan kawalan risiko yang berkesan sebelum pekerja menjalankan aktiviti kerja," katanya. -BERNAMA


Sumbangan RM2,000 kepada waris mangsa kemalangan Genting Highland

BUKIT MERTAJAM, 11 Februari- Sebanyak RM2,000 disumbangkan kepada lapan waris mangsa yang terkorban dalam nahas melibatkan van persiaran di Genting Highland, Pahang, Rabu lalu.  Ia diberikan sebagai tanda simpati dan prihatin kerajaan negeri terhadap keluarga mangsa yang terlibat. Ketua Menteri Pulau Pinang Chow Kon Yeow berkata wakil rakyat dari kawasan terlibat turut akan membantu keluarga mangsa termasuk menguruskan tuntutan insuran.  "Kita ingin laporan kemalangan itu dikeluarkan supaya waris-waris dapat maklum tentang sebab berlaku kemalangan berkenaan yang mengorbankan lapan nyawa dan beberapa yang cedera masih menerima rawatan," katanya di sini.Chow Kon Yeow sempat menziarah 4 rumah mangsa sekitar Bukit Mertajam tengah hari tadi. Dalam kemalangan itu, lapan mangsa dilaporkan maut, manakala tujuh lagi masih dirawat di hospital.


MSN dan media platform perkenal pelbagai jenis sukan

KANGAR, 11 Februari- Majlis Sukan Negeri (MSN) Perlis menjadikan Persatuan Media Perlis (PWP) sebagai platform dalam mengetengahkan pelbagai jenis sukan.Ia juga sebagai langkah bagi menarik minat dan mencungkil bakat muda untuk menyertai pelbagai jenis sukan fizikal mewakili negeri itu dalam temasya sukan.Selain program turun padang, MSN turut bekerjasama dengan pengamal media di Perlis bagi membolehkan pelbagai jenis sukan dapat diketengahkan melalui platfom media.Pengarah MSN Perlis Anuar Abidin berkata, melalui sukan yang dianjurkan antara pihaknya dan media ia memberi ruang memperkenal sesuatu sukan itu."Bila kita memainkan sukan ini bersama, kita juga akan merasai kepenatan dan kesusahan bagi memainkan sesuatu jenis sukan itu. Jadi, pengalaman itu boleh dikongsi dengan cara penceritaan."Setiap sukan mempunyai tahap kesukaran tersndiri. Jadi kita berharap program hari ini boleh jadikan satu peluang kepada semua untuk merasai sukan yang ada di Perlis dan terutamanya di Malaysia," kepada pemberita selepas Program Karnival Sukan MSN dengan MEDIA.Tambah beliau, selepas COVID-19 sukan di Perlis lebih tertumpu kepada e-sukan.Bagaimanapun pihaknya sentiasa menggalakkan aktiviti sukan secara fizikal supaya setiap sukan mempunyai penerusnya.


Hospital Alor Gajah akan beralih status kepada hospital pakar

ALOR GAJAH, 11 Februari- Hospital Alor Gajah berkemungkinan akan beralih status sebagai hospital pakar tahun ini, kata Ahli Parlimen Alor Gajah Adly Zahari.Beliau berkata pihaknya sudah berbincang dengan Kementerian Kesihatan dan peralihan status itu berpeluang direalisasikan pada tahun ini memandangkan masih ada beberapa perkara lagi yang perlu diperincikan.“(Peralihan status) itu ialah sasaran kita dan saya yakin dalam tahun ini Hospital Alor Gajah akan jadi hospital pakar dan lebih banyak khidmat kesihatan akan ditawarkan," katanya ketika ditemui pemberita di Kampung Gangsa di sini hari ini.Terdahulu, Adly yang juga Timbalan Menteri Pertahanan menyampaikan sumbangan kerusi roda kepada seorang penduduk di kampung itu. Sementara itu, beliau berkata Parlimen Alor Gajah akan memperkenalkan beberapa insentif kesihatan secara berfasa hujung bulan ini terutama melibatkan aspek penjagaan kesihatan merangkumi pemakanan dan kebajikan."Insentif ini juga tidak akan semata-mata melibatkan bantuan kewangan dan peralatan tetapi merangkumi khidmat nasihat bagaimana menjadikan warga Alor Gajah lebih sihat dan produktif. Kita juga akan menumpukan isu-isu berkaitan pemakanan seperti pemberian susu kepada anak-anak kerana ia penting bagi tumbesaran mereka," katanya.

Selain itu katanya, projek Go Medic juga akan diperluas bagi membantu pesakit dalam pelbagai aspek terutamanya logistik. "Kita akan bantu untuk menghubungkan atau menjadi perantara antara klinik kesihatan, farmasi dan hospital dengan pesakit seperti pengambilan ubat-ubatan atau urusan pemeriksaan doktor."Sekiranya tidak dapat pergi ke pusat kesihatan tersebut, kita akan menghantar sukarelawan untuk memantau dan menjaga pesakit berkenaan," katanya. -BERNAMA


Mahasiswa bebas kritik, suara pandangan kepada kerajaan dan Perdana Menteri

GOMBAK, 11 Februari - Mahasiswa di institusi pengajian tinggi serta pelajar bebas memberikan kritikan serta menyuarakan pandangan mereka untuk menegur kerajaan.Perdana Menteri, Datuk Seri Anwar Ibrahim berkata ia penting untuk melahirkan golongan pelajar yang mempunyai daya fikir kritikal sekali gus menjadikan institusi pengajian sebagai platform percambahan idea.

"Perkara itu juga saya sudah sampaikan kepada Menteri Pengajian Tinggi, Datuk Seri Mohamed Khaled Nordin dan Menteri Pendidikan, Fadhlina Sidek."Mereka juga sudah buka ruang terutamanya Kementerian Pengajian Tinggi supaya Universiti lebih segar dalam membolehkan sesuatu pandangan itu diberikan melainkan hal yang mencerca, perkauman atau fahaman agama yang melampau," katanya selepas menghadiri Majlis Penyerahan Sumbangan Tabung Pelajar Antarabangsa AbuSulayman (AISF) di Universiti Islam Antarabangsa Malaysia (UIAM), di sini.Tambah Anwar, selain daripada elemen berkenaan mereka bebas untuk mengkritik atau menegur terhadap Perdana Menteri dan kerajaan.


KKDW tekad pastikan tiada keciciran dalam kalangan lepasan SPM

KUALA LUMPUR, 11 Februari- Pelajar lepasan Sijil Pelajaran Malaysia (SPM) akan dipastikan dapat meneruskan pelajaran ke peringkat lebih tinggi.Timbalan Perdana Menteri merangkap Menteri Kemajuan Desa dan Wilayah,(KKDW), Datuk Seri Dr Ahmad Zahid Hamidi berkata, kerajaan menerusi beberapa inisiatif dan peruntukan akan memastikan tiada lagi yang tercicir atau ketinggalan.Menurut Zahid, mereka yang tidak berjaya sebelum ini perlu diberi peluang kedua dalam bidang akademik termasuk bidang Pendidikan Teknikal dan Latihan Vokasional (TVET).Katanya, mereka akan terus diberi peluang menyambung pengajian dalam pelbagai lapangan kursus serta pendidikan, sekaligus memenuhi kebolehpasaran graduan."Peluang kedua untuk mereka bagi melanjutkan pelajaran bukan hanya mengambil sijil-sijil dalam kursus TVET, ia boleh dilanjutkan ke peringkat diploma, ijazah pertama dan PHD dengan adanya kursus yang berkaitan," katanya.Katanya, jangan ada prasangka bahawa mereka yang meneruskan pengajian TVET tiada masa depan."UniKL telah membuktikan bahawa mereka adalah aset negara dan mampu untuk cemerlang,” katanya.

(Datuk Seri Zahid Hamidi Majlis Konvokesyen ke-19 UniKL di Pusat Dagangan Dunia (WTC)

Ahmad Zahid berkata pada masa ini, 280 alumni UniKL dari 2016 hingga tahun lepas bekerja di 24 negara, sekali gus membuktikan graduan UniKL diiktiraf dunia serta menyumbang kepada usaha kerajaan untuk melahirkan masyarakat berpendapatan tinggi daripada bidang TVET.Beliau yang juga Pro Canselor UniKL berkata kepada media selepas Majlis Konvokesyen ke-19 UniKL di Pusat Dagangan Dunia (WTC) di sini.Turut hadir, Timbalan Menteri KKDW, Datuk Rubiah Wang serta Presiden dan Ketua Pegawai Eksekutif UniKL, Datuk Dr Roziah Omar.


Perak bakal laksana sistem penternakan moden atasi pencemaran dari ladang khinzir

IPOH, 11 Februari - Bagi mengatasi isu pencemaran, sistem penternakan khinzir secara moden bakal dilaksana di Perak.Exco Kesihatan negeri, A.Sivanesan berkata ia merupakan sistem pertama seumpamanya dijalankan di negara ini.Katanya, penggunaan sistem berkenaan dilihat mampu mengurangkan masalah pencemaran yang dihasilkan daripada ladang tersebut.Untuk itu katanya, satu jawatankuasa khas akan ditubuhkan bagi menyelaras penyusunan semula ladang-ladang ternakan di Perak.

"Kita terima banyak aduan daripada orang awam berkaitan dengan pencemaran bau dan sebagainya. kalau kita tukar kepada sistem baharu kita boleh elakkan semua ini," katanya dalam sidang media selepas Program 5KM Colour and Water Fun Run 2023, di sini.Perak merupakan antara pengeluar utama haiwan tersebut di Malaysia dengan kira-kira 540,000 ekor diternak di tujuh daerah di negeri itu.Dalam perkembangan lain, Sivanesan berkata permohonan agar peruntukan kepada sektor kesihatan negeri dipertingkat dalam Bajet 2023 telah dikemukakan kepada kerajaan persekutuan.Katanya, dana tambahan itu amat diperlukan bagi menambah baik kemudahan fasiliti kesihatan di peringkat negeri."Kita berbincang dengan Perdana Menteri untuk meminta tambahan duit untuk memastikan bahawa objektif utama adalah kesihatan kita kena tingkatkan, katil-katil di hospital dan lain-lain kemudahan pun kita perlu tingkatkan," katanya.


Tambah semula peruntukan Ahli Parlimen jika kedudukan kewangan semakin baik

KUALA LUMPUR, 11 Februari - Timbalan Perdana Menteri Datuk Seri Dr Ahmad Zahid Hamidi berkata elaun pembangunan Ahli Parlimen akan ditambah semula apabila kedudukan kewangan negara bertambah baik.Beliau yang juga Menteri Kemajuan Desa dan Wilayah optimis Perdana Menteri Datuk Seri Anwar Ibrahim akan menambah semula elaun berkenaan dijangka pada akhir tahun ini atau tahun hadapan."Kita tahu Belanjawan (2023) yang akan dibentangkan pada 24 Februari ini mempunyai kekangan dari segi untuk menguncupkan perbelanjaan yang seimbang dari 5.5 peratus ke lima peratus."Ahli-ahli Parlimen mempunyai kebertanggungjawaban bukan sahaja untuk menjaga kawasan mereka malah mempunyai pelbagai permintaan (dari segi peruntukan pembangunan)… tentunya bebanan dan jangkaan itu tinggi, namun pada waktu sama atas kekangan kewangan itu, saya fikir kita harus bersabar sedikit," katanya.Beliau berkata demikian ketika ditemui pemberita selepas menyempurnakan Majlis Konvokesyen ke-19 Universiti Kuala Lumpur (UniKL) di Pusat Dagangan Dunia di sini.

(Zahid ketika berucap dalam Majlis Konvokesyen ke-19Universiti Kuala Lumpur (UniKL) di Pusat Dagangan Dunia)

Justeru, Ahmad Zahid yang juga Pengerusi Barisan Nasional meminta setiap Ahli Parlimen untuk memberikan perkhidmatan yang berterusan di kawasan mereka biarpun jumlah elaun pembangunan dikurangkan.Pada 3 Feb lepas, Anwar yang juga Menteri Kewangan mengesahkan terdapat pengurangan elaun pembangunan Ahli Parlimen daripada RM3.8 juta kepada RM1.3 juta, bertujuan untuk mengawal kewangan negara dan ia akan dilaksanakan secara berperingkat. - BERNAMA


Jangan aniaya peluang kerjaya pekerja tempatan susulan pelaksanaan RTK 2.0 - PM

KUALA LUMPUR, 11 Februari - Majikan diingatkan agar tidak menganiaya peluang kerjaya pekerja tempatan susulan kelonggaran pengambilan pekerja asing menerusi Program Rekalibrasi Tenaga Kerja (RTK) 2.0.Tegas Perdana Menteri, RTK 2.0 terpaksa dilaksana bagi mengatasi kekurangan tenaga kerja yang mendesak dalam beberapa sektor terutama perladangan dan perkhidmatan. Pengambilan pekerja asing yang ramai melalui program Rekalibrasi Tenaga Kerja (RTK) 2.0 sebelum ini merupakan langkah segera kerajaan bagi mengatasi kekurangan tenaga kerja yang mendesak dalam sektor tersebut.Beliau berkata, usaha itu tidak boleh dipandang sebagai tindakan bagi menghabat peluang anak tempatan mendapatkan peluang pekerjaan.

(Perdana Menteri, Datuk Seri Anwar Ibrahim)

Kelonggaran itu juga jelasnya bukan bersifat tetap dan terpaksa dilakukan untuk mengelakkan sektor industri negara terus mengalami kerugian."Pengambilan pekerja asing terlalu ramai itu hanya sementara, tidak ada negara yang wajar pertahankan dasar ini. Apatah lagi ia akan mengekalkan kita dalam yang disebut 'middle income trap'. Makna kita akan kekal di tahap bawah dan rendah kerana kerajaan mungkin tidak menyediakan inisiatif yang cukup atau majikan selesa dengan kaedah yang lama. Jadi harus ada perundingan yang lebih rapat dengan kementerian-kementerian yang berkaitan dan kita cuba bawa perubahan ini," katanya.Tambahnya, perlu ada usaha lain melibatkan kerjasama pihak kerajaan dan majikan dalam mewujudkan peluang pekerjaan yang bersesuaian untuk pekerja tempatan dengan gaji yang lebih tinggi.Beliau berucap ketika melancarkan Skim Keselamatan Sosial Suri Rumah dan Karnival Kerjaya MyFuture Jobs 2023 di ibu negara.Mengulas mengenai pengenalan skim tersebut, beliau berkata, pelaksanaannya perlu disokong semua pihak dalam mengiktiraf dan menghargai peranan suri rumah."Sebab itu pandangan kita harus berubah, dan kalau kita iktiraf dia sebagai tonggak dalam keluarga selain dari suami atau bapa maka semua agensi dan kerajaan harus beri pengiktirafan. Maka skim-skim ini diperkenalkan termasuk pencaruman yang harus disokong," katanya.Malaysia merupakan negara pertama di rantau ini dan keempat di dunia yang memperkenalkan sistem perlindungan sosial kepada suri rumah.


Usaha naik taraf Pasar Awam Simpang Renggam beri keselesaan

JOHOR BAHRU, 11 Februari - Menteri Besar Johor Datuk Onn Hafiz Ghazi berpuas hati dengan kerja-kerja naik taraf Pasar Awam Simpang Renggam.Kemudahan diharap memberi lebih keselesaan kepada peniaga dan pengguna.

(Menteri Besar Johor Datuk Onn Hafiz Ghazi bergambar di Pasar Awam Simpang Renggam / Foto FB Onn Hafiz Ghazi)

Menerusi Facebooknya, beliau berterima kasih kepada Majlis Daerah Simpang Renggam dan kontraktor kerana melaksana kerja-kerja naik taraf dengan baik.Turut dikongsi, beberapa gambar memaparkan keadaan pasar tersebut, sebelum dan selepas dinaik taraf.Peruntukan bagi projek berkenaan diumum kerajaan negeri, tahun lepas. Ia selari komitmen menyediakan kemudahan awam lebih baik kepada rakyat.


KPM beri keutamaan tangani kemiskinan malnutrisi kanak-kanak sekolah

KUALA LUMPUR, 11 Februari- Menangani kemiskinan malnutrisi dihadapi kanak-kanak sekolah menjadi keutamaan Kementerian Pendidikan (KPM) kerana ia mampu memberi kesan kepada teras pertumbuhan fizikal dan kognitif mereka.Menterinya, Fadhlina Sidek berkata KPM sentiasa berusaha ke arah penambahbaikan program Rancangan Makanan Tambahan (RMT) dari semasa ke semasa bagi tujuan itu.“Menjadi harapan KPM dan dalam unjuran belanjawan negara di masa hadapan, aspek nutrisi dan pemakanan sihat untuk kanak-kanak menjadi keutamaan dalam pembinaan negara Madani,” katanya dalam hantaran di laman Facebook hari ini.Dalam hantaran berkenaan, beliau turut berkongsi lawatannya ke Sekolah Kebangsaan Sungai Serai, Hulu Langat.

(Lawatan Fadhlina Sidek Sekolah Kebangsaan Sungai Serai, Hulu Langat/FOTO FB Fadlina Sidek)

"Saya bersama Penasihat Kanan Ekonomi dan KewanganNurul Izzah Anwar serta pegawai nutrisi telah turun ke SK Sungai Serai, Hulu Langat bagi melihat sendiri menu Rancangan Makanan Tambahan (RMT) yang disediakan oleh pihak kantin sekolah," katanya.


UiTM Holdings: KPT ambil tindakan selepas peroleh hasil siasatan

JOHOR BAHRU, 11 Februari - Siasatan berhubung dakwaan penyelewengan hingga menyebabkan kerugian UiTM Holdings Sendirian Berhad sebanyak RM157 juta diharap dapat segera dilaksanakan. Menurut Menteri Pendidikan Tinggi (KPT), Datuk Seri Mohamed Khaled Nordin, ia supaya hasil siasatan diperoleh segera dan tindakan selanjutnya boleh diambil pihak KPT.

(Menteri Pendidikan Tinggi (KPT), Datuk Seri Mohamed Khaled Nordin)

"UITM Holdings saya memang mengharapkan supaya siasatan oleh SPRM dapat disegerakan supaya saya sendiri tahu apa yang berlaku… tunggu lepas SPRM selesai siasat,"katanya kepada pemberita selepas diminta mengulas mengenai siasatan SPRM ke atas UiTM Holdings, serta keperluan menstruktur semula syarikat berkenaan. Jumlah tersebut didakwa berdasarkan kiraan kerugian sebelum cukai terkumpul selama empat tahun iaitu 2017, 2018, 2019 dan 2021. Manakala keuntungan sebelum cukai terkumpul dilaporkan bagi 2011, 2013, 2014, 2015 dan 2016 sekitar 26 juta ringgit. UiTM Holdings merupakan syarikat pegangan pelaburan milik penuh Universiti Teknologi Mara (UiTM), yang mengurus lapan syarikat berkaitan tenaga, penjagaan kesihatan, teknologi dan kreatif.


Pendaftaran sijil MyIPO adalah pilihan - KP RTM

KUALA LUMPUR, 11 Februari - Sesi Taklimat bersama Syarikat Pembekal Program TV RTM semalam mendapat sambutan yang menggalakkan dari pihak pembekal.Terdapat banyak maklumbalas industri pada sesi taklimat tersebut.Ketua Pengarah Penyiaran, Suhaimi Sulaiman menegaskan bahawa pendaftaran sijil MyIPO adalah pilihan dan bukan mandatori.

"Tujuan utama sijil MyIPO adalah untuk mengelakkan berlakunya pertikaian hak cipta," katanya dalam kenyataan hari ini.Sijil KKMM masih boleh digunakan dalam tempoh sah walaupun KKMM kini dikenali sebagai KKD.Menurutnya lagi, tempoh pendaftaran telah dilanjutkan sehingga 17 Februari 2023 ini, manakala tempoh menghantar cadangan penerbitan kekal iaitu selewat-lewatnya pada 17 Februari 2023 supaya proses perolehan dapat diteruskan tanpa kelewatan berterusan.


Kolej komuniti perlu peka keperluan masyarakat setempat

JOHOR BAHRU, 11 Februari - Kolej Komuniti perlu peka dan ambil tahu kehendak masyarakat dalam kawasan mereka. Langkah ini sebagai usaha membantu mengembangkan kemahiran masyarakat setempat, lebih-lebih lagi dengan cabaran kos sara hidup masa kini.

(Menteri Pendidikan Tinggi, Datuk Seri Mohamed Khaled Nordin)

Menteri Pendidikan Tinggi, Datuk Seri Mohamed Khaled Nordin berkata, Kolej Komuniti perlu memahami kegiatan masyarakat serta mencari cara meningkatkan kemahiran mereka."Ini sebenarnya peranan Kolej Komuniti, iaitu mengupayakan masyarakat supaya masyarakat boleh dapat pembelajaran sepanjang hayat, (life long learning)."Dia juga patut boleh mengajar untuk meningkatkan kemahiran kerana pembejalaran ini fleksibel bergantung kepada kehendak masyarakat," katanya selepas merasmikan Pusat Jahitan Komuniti Tasek 64 di Bandar Seri Alam, Johor Bahru. Pusat jahitan berkenaan merupakan usaha Yayasan Pasir Gudang membangunkan kemahiran penduduk yang boleh dijadikan asas berniaga.


SAR anggota tentera guna alat SONAR TLDM

MELAKA, 11 Februari- Memasuki hari kelima operasi mencari dan menyelamat (SAR) anggota tentera, Lans Koperal Edrin Baintim, 25 tahun yang hilang di perairan Pulau Undan, Melaka.  Operasi hari ini melibatkan sebuah Side Scan Sonar atau alat pengesan SONAR daripada Tentera Laut Diraja Malaysia (TLDM) yang diselaras Tentera Darat Malaysia (TDM) bersama 12 penyelam TDM.  Menurut kemaskini Agensi Penguatkuasaan Maritim Malaysia (Maritim Malaysia) setakat pukul 9.00 pagi tadi tiada penemuan atau petunjuk baharu ditemui.  Kawasan pencarian dipecahkan kepada lapan sektor bagi aset laut dan satu sektor bagi aset udara.

Secara keseluruhannya, sebanyak 12 aset terdiri daripada 11 aset laut dan satu aset udara dengan kekuatan 136 anggota digunakan bagi melaksana misi menyelamat itu.


Gempa bumi Turkiye: Pasukan penyelamat Malaysia temukan enam mayat

GAZIANTEP (Turkiye), 11 Februari - Pasukan MAS-01 SMART menemukan enam mayat mangsa gempa bumi di sebuah bangunan hotel dan kediaman tujuh tingkat yang runtuh sepenuhnya di Nurdagi di sini, pada Jumaat.Lima mayat terdiri daripada seorang wanita dan empat lelaki dipercayai sekeluarga itu dijumpai pada 9.30 pagi waktu tempatan (2.30 petang waktu Malaysia) manakala mayat keenam iaitu seorang wanita ditemukan pada 2.10 petang (7.10 malam waktu Malaysia).

(Pasukan SMART berjaya menemui enam mangsa terkorban ketika melakukan operasi mencari dan menyelamat akibat gempa di Nurdaģ / Foto Bernama)

Pasukan MAS-01 SMART ialah pasukan mencari dan menyelamat (SAR) dari Malaysia yang pertama dihantar ke Turkiye, Isnin lepas.Pada Rabu, kerajaan Malaysia menghantar satu lagi pasukan SAR terdiri daripada 20 anggota Pasukan Mencari dan Menyelamat Khas Malaysia (SMART), 30 anggota Jabatan Bomba dan Penyelamat Malaysia dan 20 pegawai Angkatan Pertahanan Awam Malaysia.Turut menyertai pasukan berkenaan ialah dua petugas Pertubuhan Berita Nasional Malaysia (Bernama) dan seorang petugas Radio Televisyen Malaysia (RTM).Nurdagi adalah antara kawasan di Gaziantep yang teruk terjejas susulan gempa bumi kuat yang melanda selatan Turkiye, Isnin lepas.Pemerhatian Bernama yang tiba di sini pada pukul 3 pagi waktu tempatan (8 pagi waktu Malaysia) pada Jumaat, mendapati bandar Nurdagi mengalami kemusnahan teruk, apabila bangunan kediaman setinggi dua hingga tujuh tingkat runtuh sepenuhnya.Kawasan runtuhan ditugaskan kepada pasukan MAS-01 SMART ialah sebuah hotel dan kediaman setinggi tujuh tingkat yang runtuh sepenuhnya dan dipercayai terdapat lebih 100 mangsa terkorban dalam runtuhan bangunan itu.Lebih menyedihkan, ramai anggota keluarga yang terselamat berkumpul di sekitar kawasan runtuhan berkenaan melihat usaha SAR yang dilakukan oleh pasukan penyelamat tempatan dan Malaysia dengan harapan dapat melihat anggota keluarga mereka dijumpai dalam keadaan masih hidup.Namun, berdasarkan pengamatan Bernama, peluang untuk mangsa yang hidup dijumpai mungkin amat tipis berikutan sudah lama terperangkap serta cuaca sejuk melampau dengan bacaan kosong hingga tiga darjah Celcius pada waktu siang dan boleh menurun hingga -6 darjah Celcius pada waktu malam sehingga sebelum matahari terbit pada kira-kira 7.30 pagi.Mangsa yang terselamat kebanyakannya masih berada di sekitar sini dan tinggal di khemah-khemah yang disediakan oleh The Disaster and Emergency Management Presidency (AFAD), sebuah agensi pengurusan bencana kerajaan Turkiye.Berikutan cuaca sejuk yang melampau, ramai dalam kalangan mereka dilihat tidur atau berhimpun di depan unggun api untuk memanaskan badan.Difahamkan, ramai anggota pasukan MAS-01 SMART turut melakukan perkara sama, malah ramai antara mereka memberitahu hanya tidur dua atau tiga jam kerana cuaca yang amat sejuk.Gempa bumi kuat berukuran 7.8 pada skala Richter yang melanda selatan Turkiye dan barat laut Syria pada Isnin lepas, telah meragut ribuan nyawa.Kesan gegaran turut dirasai di Cyprus dan Lubnan.Jumlah korban dalam tragedi gempa bumi kuat di Turkiye terus meningkat dengan setakat ini seramai 20,318 orang dilaporkan terkorban manakala lebih 80,000 lagi cedera, lapor Agensi Anadolu (AA) memetik agensi bencana negara itu pada Jumaat.Pada Selasa, Turkiye mengisytiharkan darurat selama tiga bulan di 10 wilayah iaitu Adana, Adiyaman, Diyarbakir, Gaziantep, Hatay, Kahramanmaras, Kilis, Malatya, Osmaniye dan Sanliurfa bagi memastikan misi SAR berjalan lancar.- BERNAMA


Lebih 3 juta suri rumah bakal terima manfaat SKSSR

KUALA LUMPUR, 11 Februari- Lebih 3 juta suri rumah bakal menerima manfaat menerusi pengenalan Skim Keselamatan Sosial Suri Rumah (SKSAR) yang dilancarkan hari ini.Menteri Sumber Manusia, V.Sivakumar berkata, skim itu akan menyediakan Perlindungan Bencana Domestik dan Perlindungan Keilatan kepada suri rumah yang mencarum."Dengan hanya RM120 jumlah caruman untuk tempoh 12 bulan yang dibayar secara ‘in advance’, suri rumah akan dilindungi SKSSR yang menyediakan pelbagai faedah seperti Faedah Hilang Upaya Kekal, Faedah Perubatan dan Pemulihan, Elaun Keuzuran, Bantuan Dialisis, Pencen Penakat dan Faedah Pengurusan Mayat," katanya ketika berucap pada majlis pelancaran skim tersebut yang disempurnakan Perdana Menteri, Datuk Seri Anwar Ibrahim di Pusat Konvensyen Kuala Lumpur, di sini, hari ini.

Semua suri rumah yang berusia bawah 55 tahun, yang menguruskan rumah tangga sepenuh masa atau separuh masa, yang berkahwin atau bujang, layak menyertai skim tersebut.Sejak dilaksanakan pada 1 Disember sehingga 31 Januari lalu, seramai 141,144 suri rumah telah mencarum di bawah SKSSR.


PM rasmi Karnival Kerjaya MYFuturejobs 2023, SKSSR di KLCC

KUALA LUMPUR, 11 Februari- Perdana Menteri, Datuk Seri Anwar Ibrahim tiba ke Pusat Konvensyen Kuala Lumpur (KLCC) bagi perasmian Karnival Kerjaya MYFuturejobs 2023 dan pelancaran Skim Keselamatan Sosial Suri Rumah (SKSSR).Beliau tiba pada pukul 10.30 pagi bersama Menteri Sumber Manusia, YB V.Sivakumar dan barisan pengurusan Perkeso.Karnival berkenaan yang menawarkan 13,000 peluang pekerjaan bermula hari ini hingga esok.

Perdana Menteri, Datuk Seri Anwar Ibrahim tiba ke KLCC bagi perasmian Karnival Kerjaya MYFuturejobs 2023 dan SKSSR

Berita berkaitan:Karnival Kerjaya MYFutureJobs 2023 bermula hari ini

Lebih 140 syarikat terlibat dalam karnival yang menawarkan peluang pekerjaan kepada orang ramai.


Langkawi Port akan dipertingkatkan menerusi MoU bersama celcomdigi

LANGKAWI, 11 Februari - Usaha mempertingkatkan lagi keselamatan pengurusan dan pelabuhan di Langkawi Port diterjemahkan menerusi memorandum persefahaman MoU bersama Celcomdigi.  Pengerusi Langkawi Port Sdn Bhd, Nasaruddin Abdul Muttalib berkata, kerjasama itu membolehkan pihaknya menjalankan analisis kenderaan di pintu masuk pelabuhan serta kawasan terminal.

(Pengerusi Langkawi Port Sdn Bhd, Nasaruddin Abdul Muttalib sewaktu sidang media bersama celcomdigi di sini)

Selain itu, ia turut menyediakan kawalan sempadan digital pintar dengan paparan landskap pengawasan umum melalui penggunaan geo-pagar dan kamera PTZ.  "Tujuan kerjasama ini adalah untuk meningkatkan lagi mutu perkhidmatan pengurusan pelabuhan di Langkawi Port atau Dermaga Tanjung Lembung dan juga meningkatkan ciri-ciri kawalan keselamatan di Langkawi Port," katanya.Kedua-dua syarikat tersebut turut meneroka peluang dalam pelbagai isu penyelesaian digital IoT sepert penyelesaian keselamatan siber dan pengurusan pelawat.  Langkawi Port menawarkan penyelesaian skop penuh untuk kargo serta kaedah penghantaran kenderaan ke Kuala Perlis sebelum diperluaskan ke Kuala Kedah pada Mei depan.


Karnival Kerjaya MYFutureJobs 2023 bermula hari ini

KUALA LUMPUR, 11 Februari- Sebanyak 13,000 peluang pekerjaan termasuk kira-kira 20% daripadanya terbuka kepada golongan orang kurang upaya (OKU) membabitkan 140 syarikat dari pelbagai sektor dan industri.Karnival Kerjaya MYFutureJobs 2023 berlangsung di Pusat Konvensyen Kuala Lumpur pada hari ini dan esok.Selain itu, Majlis Pelancaran Skim Keselamatan Sosial Suri Rumah (SKSSR) turut diadakan untuk memperkenalkan skim perlindungan suri rumah itu lebih dekat dengan rakyat Malaysia.Program selama dua hari itu dijangka dikunjungi lebih 5,000 pencari kerja di seluruh negara di samping menarik kehadiran pengunjung khususnya golongan suri rumah dan wanita serta badan pertubuhan bukan kerajaan (NGO) berkaitan.Perdana Menteri, Datuk Seri Anwar Ibrahim dijangka menyempurnakan Pelancaran SKSSR & Karnival Kerjaya MYFutureJobs 2023 hari ini.Penganjuran karnival berkenaan merupakan salah satu usaha berterusan KSM melalui Perkeso untuk mewujudkan peluang pekerjaan secara mampan kepada semua lapisan masyarakat termasuk golongan rentan seperti OKU.

Justeru, Perkeso menyeru semua suri rumah dan pencari kerja di seluruh negara memanfaatkan peluang tersebut dengan berkunjung ke Pelancaran SKSSR & Karnival Kerjaya MYFutureJobs 2023 pada hujung minggu ini.Perkeso menggalakkan mereka yang ingin mencari pekerjaan supaya mendaftar di pautan www.myfuturejobs.gov.my/career sebelum hadir ke Karnival Kerjaya MYFutureJobs 2023.


Brazil nafi capai kata sepakat dengan Ancelotti

(Jurulatih Real Madrid, Carlo Ancelotti/ AFP)

SAO PAULO, 11 Februari- Persekutuan Bola Sepak Brazil pada Jumaat menafikan pihaknya telah mencapai persetujuan dengan jurulatih Real Madrid, Carlo Ancelotti untuk mengendalikan juara Piala Dunia lima kali itu."Maklumat itu adalah palsu," kata persekutuan itu dalam satu kenyataan ringkas. "Persoalan mengenai jurulatih baharu sedang ditangani secara telus dan jurulatih yang dipilih akan diumumkan apabila tiba masanya."Ancelotti kini bersama Real di Maghribi pada Piala Dunia Kelab, di mana pasukannya akan menentang Al Hilal dari Arab Saudi pada perlawanan akhir Sabtu ini.Jurulatih dari Itali berusia 63 tahun itu memberitahu sidang akhbar pada hari Jumaat bahawa niatnya adalah untuk meneruskan kontraknya bersama Real."Situasi saya cukup jelas. Saya mempunyai kontrak sehingga 2024," kata Ancelotti, yang kembali untuk kali kedua bersama Real pada awal musim lalu.Brazil sedang mencari jurulatih baharu selepas Tite meletak jawatan berikutan kekalahan di suku akhir kepada Croatia menerusi penentuan sepakan penalti pada Piala Dunia 2022.Bekas jurulatih Sepanyol Luis Enrique, bos Manchester City Pep Guardiola, Zinedine Zidane dan Jose Mourinho semuanya disebut-sebut oleh media Brazil sebagai bakal pengganti Tite.-AFP


NGO GPTS hantar pasukan ke Turkiye, bantu penyaluran keperluan asas

SEPANG, 11 Februari- Gabungan NGO Prihatin Turkiye-Syria (GPTS) menghantar pasukan misi bantuan kecemasan gempa bumi Turkiye dan Syria.Berbekalkan dana RM500,000, misi disertai sembilan petugas mewakili Global Peace Mission Malaysia, Malaysia for Syria, Cinta Syria Malaysia dan Childrity.Wakil gabungan, Syahrir Azfar Saleh berkata misi menjurus kepada sokongan peralatan usaha mencari dan menyelamat selain membekalkan barangan keperluan kendiri berdepan musim sejuk.Dua pusat perlindungan juga bakal diwujudkan, masing-masing di Gaziantep, Turkiye dan di Azaaz, Syria.“Kita berikan bantuan dalam bentuk keperluan asas terutama kit musim sejuk, alatan pemanas, selimut, makanan, roti dan sebagainya. Ini antara tugasan pasukan awal ini dan juga membuat tinjauan bagaimana kita boleh membantu untuk misi akan datang," kata Syahrir Azfar kepada pemberita RTM di KLIA.

Pihaknya juga bakal meninjau keperluan bantuan sokongan bagi pemulihan jangka panjang selain pemulihan trauma dan psikososial kanak-kanak pada misi akan datang.Untuk tujuan itu, sejumlah RM5 juta disasarkan bagi menggerakkan misi berkenaan.Sumbangan boleh disalurkan melalui pautan bantuangempa.com.


Pegawai dan anggota ATM digerakkan ke Turkiye, sertai misi kemanusiaan

SEPANG, 11 Februari- Seramai 106 pegawai dan anggota Perkhidmatan Kesihatan Angkatan Tentera Malaysia (ATM) ditugaskan menyertai misi kemanusiaan gempa bumi Turkiye.Antara yang terlibat, 14 pakar pelbagai bidang selain 12 orang doktor manakala selebihnya pembantu perubatan dan teknikal. Jelas Ketua Pengarah Perkhidmatan Kesihatan ATM, Leftenan Jeneral Datuk Dr Zulkeffeli Mat Jusoh, kesemuanya bakal terlibat dengan pengoperasian Hospital Medan Malaysia di daerah Adiyaman, tenggara Turkiye.“Kita menyediakan pasukan trauma, diketuai Brigedier Jeneral Datuk Dr. Amran, dan beberapa pakar lain iaitu pakar bedah am, pakar ortopedik. Kita juga mengambil kira keperluan pakar perbidanan dan sakit puan selain pakar kanak-kanak yang amat diperlukan buat masa ini," kata Zulkeffeli kepada pemberita RTM ketika ditemu bual di Lapangan Terbang Antarabangsa Kuala Lumpur (KLIA).Seramai 34 anggota menyertai kumpulan kedua Op Starlight bagi misi pengendalian Hospital Medan Malaysia yang dijangka beroperasi selama enam minggu.Kumpulan ketiga dijadual berlepas ke Turkiye pada Sabtu.

(Ketua Pengarah Perkhidmatan Kesihatan ATM, Leftenan Jeneral Datuk Dr Zulkeffeli Mat Jusoh)


Hasmuni Hassan tawar diri bertanding Ketua Pemuda UMNO

KUALA LUMPUR, 11 Februari- Setiausaha Pemuda UMNO, Datuk Hasmuni Hassan menawarkan diri bertanding jawatan Ketua Pemuda UMNO bagi pemilihan parti kali ini.Beliau turut memperkenalkan pasukannnya, Mohd Hairi Mad Shah yang akan bertanding jawatan Naib Ketua Pemuda UMNO manakala Dr. Akmal Salleh dilantik sebagai Setiausaha Pemuda UMNO. "Saya melihat semangat bangkit kembali yang mereka tonjolkan semasa penggal yang lepas. Maksudnya penggal ini, mereka ini bersungguh-sungguh untuk memastikan UMNO ini kembali berada di persada yang sebenarnya," kata Hasmuni dalam sidang media di ibu negara.Beliau turut menyatakan fokus utama pasukannya adalah untuk menang Pilihan Raya Umum ke-16 nanti, selain memastikan sokongan anak-anak muda kembali kepada UMNO dan Barisan Nasional. "Insya-Allah, lepas menang kita akan rangka strategi untuk memastikan sokongan anak-anak muda kembali kepada UMNO dan juga Barisan Nasional," tambahnya.

Turut hadir Datuk Rais Yassin, Johari Yazid, Hairi Md Shah, Dr Akmal Salleh, Mohd Naim Mokhtar dan Mohd Sollehin Mohamad Tajie.

Hasmuni yang juga Ketua Pemuda UMNO Bahagian Kubang Pasu memohon kepada semua akar umbi agar menyokong beliau pada pemilihan kali ini.

Persidangan Cawangan telah bermula pada 1 Februari yang lepas dan berakhir pada 26 Februari akan datang.

Mesyuarat sayap Pemuda peringkat bahagian akan diadakan pada 11 Mac 2023 dan Mesyuarat UMNO Bahagian akan diadakan pada 18 Mac 2023 secara serentak seluruh Malaysia.

(Setiausaha Pemuda UMNO, Datuk Hasmuni Hassan berkata demikian dalamsatu sidang media di ibu negara)


Aplikasi MyJPJ tidak wajib dimuat turun - Anthony

KUALA LUMPUR, 10 Februari - Pelekat cukai jalan "road tax" yang tidak wajib dipaparkan di cermin kereta mendapat pelbagai persoalan, selepas menteri pengangkutan umum pada petang tadi.Pelbagai persoalan dilimpahkan bagi mendapat kesahihan mengenai isu ini.Menurut Menteri Pengangkutan Anthony Loke Siew Fook, antara pertanyaan yang utama ditanya adalah mengenai aplikasi 'MyJPJ' sama ada wajib atau tidak, dan ia tidak wajib dimuat turun. Ini kerana ia adalah satu opysen untuk mendapat salinan digital untuk road tax dan lesen memandu.

(Menteri Pengangkutan Anthony Loke Siew Fook ketika sidang medianya hari ini)

"Jika tiada muat turun aplikasi tersebut, dan tidak dapat tunjuk digital cukai jalan, tiada saman akan dikenakan, pihak penguatkuasa boleh membuat pengesahan status cukai jalan melalui sistem dalam gadget mereka," katanya menerusi laman sosial facebooknya hari ini.Selain itu, persoalan cukai jalan dan lesen memandu yang telah tamat tempoh masih perlu dibayar. "Semua pengguna jalan raya masih perlu bayar cukai jalan dan hidup lesen memandu, hanya pelekat sahaja yang tidak perlu di tampal."Manakala, bagi persoalan yang mengatakan warga emas yang tiada 'smart phone' dan kawasan yang tiada capaian internet, tidak perlu bimbang, kerana digital format bukan diwajibkan. Masih boleh dapatkan sticker road tax dan lesen fizikal dari JPJ sekiranya perlu," katanya.Tiada kesalahan jika kenderaan dipandu bukan pemilik kenderaan tersebut. Pihak penguatkuasa boleh semak butiran melalui gadget mereka jika hendak melihat sama ada cukai jalan masih hidup atau tidak.Masalah aplikasi MyJPJ tidak dapat log masuk pagi tadi, kerana sistem ini merupakan sistem baharu dan mempunyai trafik tinggi, orang ramai ingin mendaftar pada masa yang sama."Saya sedar dalam apa sahaja proses perubahan, ia akan mengambil masa untuk disesuaikan. Ada pihak yang tidak akan setuju dengan perubahan tersebut."Saya menghormati semua pandangan dan cuba menguruskan perubahan sebaik mungkin, bersama pasukan saya di MOT dan JPJ akan cuba memperbaiki sebarang kelemahan yang timbul dalam proses perubahan ini," katanya dalam kenyataan di laman sosial facebooknya malam ini.Beliau berkata, sama-sama kita menuju ke arah perubahan yang lebih baik.


Kem Tentera Darat bakal dibina di Felda Sahabat, Lahad Datu - Mohamad Hasan

SANDAKAN, 10 Februari - Sebuah kem Tentera Darat Malaysia (TDM) akan dibina di Felda Sahabat, Lahad Datu dengan kos RM646.15 juta dalam masa terdekat.Menteri Pertahanan, Datuk Seri Mohamad Hasan berkata inisiatif itu bertujuan memindahkan satu batalion infantri dan unit Briged Ke-13 Infantri sebagai usaha meningkatkan tahap keupayaan serta kesiapsiagaan TDM menangani ancaman semasa sekali gus mengukuhkan tahap keselamatan di pantai timur Sabah.

"Rancangan kita untuk membina satu lagi briged di medan timur dan kita akan membina satu lagi kem baharu. Sekarang ada dua briged, dengan tiga briged lengkap untuk satu divisyen beroperasi," katanya kepada pemberita selepas mengakhiri lawatan ke pantai timur Sabah, di sini.Tambah Mohamad, usaha berterusan bagi membina kesepakatan dalaman, peningkatan kesiagaan serta pengukuhan kerjasama pertahanan antara warga Angkatan Tentera Malaysia (ATM) dan penduduk tempatan dilakukan secara menyeluruh serta mampan.Menurutnya, keberadaan pos dan kawalan tentera serta kem tentera baharu yang akan dilengkapi dengan pelbagai kemudahan di kawasan tersebut dilihat dapat memberikan keyakinan dan kepercayaan masyarakat kepada ATM serta negara.Mohamad turut meninjau Pos Kampung Tanduo, yang diwujudkan susulan insiden pencerobohan pengganas 10 tahun lepas bagi memastikan usaha kerajaan memantau anasir jahat khususnya insiden Tanduo tidak berulang."Melihatkan kepada kemudahan dan fasiliti yang terdapat di Pos Kampung Tanduo ini, konsep pertahanan komprehensif yang melibatkan penyertaan kerajaan dan masyarakat dapat direalisasikan," katanya.Dalam perkembangan lain, Mohamad berkata TDM akan menghantar sepasukan 60 anggota ke Turkiye dalam beberapa hari lagi atas permintaan kerajaan negara itu bagi membantu operasi mencari dan menyelamat susulan gempa bumi yang melanda empat hari lepas.


PM luang masa dalam Majlis Ilmu sejurus tiba dari Thailand

PUTRAJAYA, 10 Februari - Perdana Menteri, Datuk Seri Anwar Ibrahim hadir ke Majlis Ilmu Seri Perdana sejurus pulang dari lawatan rasmi di Bangkok, Thailand.  Beliau beramah mesra sekitar 30 minit bersama lebih 200 orang terdiri daripada komuniti sekitar Kompleks Seri Perdana.

(Perdana Menteri, Datuk Seri Anwar Ibrahim beramah mesra dengan komuniti yang hadir)

Walaupun baru mendarat dari Kompleks Bunga Raya Lapangan Terbang Sultan Abdul Halim, beliau dilihat mesra menyantuni mereka yang hadir.  Perdana Menteri yang tiba sekitar pukul 9 malam itu, turut menikmati jamuan ringan bersama wakil komuniti.  Majlis ilmu tersebut diisi dengan Tazkirah Maghrib, bertajuk “Ihsan dari Perspektif Islam” yang disampaikan Mantan Profesor Universiti Islam Antarabangsa Malaysia, Dr Razali Nawaw, selain solat maghrib dan isyak secara berjemaah.


Menu Rahmah dan Jualan Rahmah tidak merugikan golongan peniaga - Salahuddin

JOHOR BAHRU, 10 Februari - Penglibatan pengusaha kedai makanan dalam menyediakan Menu Rahmah dan juga Jualan Rahmah tidak menjejaskan atau merugikan mana-mana peniaga. Menteri Perdagangan Dalam Negeri dan Kos Sara Hidup (KPDN), Datuk Seri Salahuddin Ayub berkata berdasarkan maklum balas yang diterima daripada pemain industri menyatakan jualan mereka meningkat susulan harga murah yang ditawarkan, sekali gus menarik lebih ramai pengguna.  Katanya, perkara tersebut bukan sahaja meringankan beban rakyat malah memberi kelebihan kepada pemain industri.

"Macam kedai yang telah saya lawati setakat ini dalam jelajah Rahmah, majoriti mengatakan bahawa dengan menawarkan Menu Rahmah pelanggan mereka bertambah dan sedikit pun tidak mengubah model bisnes mereka yang sedia ada," katanya kepada pemberita selepas merasmikan Menu Rahmah di Restoran Burger King Bukit Indah, di sini. Dalam pada itu, Salahuddin berkata Burger King menjadi restoran makanan segera pertama yang menyahut inisiatif kerajaan dalam menyediakan menu makanan pada harga sederhana melalui pelaksanaan program Menu Rahmah.“Produk Burger Rahmah merupakan burger ayam atau daging, beserta sayur dan sebotol air mineral yang dijual di kesemua 140 cawangan Burger King seluruh negara,” katanya.


Pelaksanaan JENDELA Fasa 2, dijangka bermula suku pertama tahun ini

CYBERJAYA, 10 Februari - Pelaksanaan Pelan Jalinan Digital Negara (JENDELA) fasa kedua (2023-2025) dijangka akan dimulakan pada suku pertama tahun ini.Ketua Pegawai Operasi Suruhanjaya Komunikasi dan Multimedia (MCMC), Datuk Mohd Ali Hanafiah Mohd Yunus berkata pihaknya akan membentangkan sasaran dan perkara berkaitan fasa kedua itu kepada Kementerian Komunikasi Digital terlebih dahulu.

(Ketua Pegawai Operasi Suruhanjaya Komunikasi dan Multimedia (MCMC), Datuk Mohd Ali Hanafiah Mohd Yunus)

"Seterusnya kita akan bincang dengan pihak kementerian dan menteri bagaimana untuk mula fasa kedua. Baru-baru ini menteri beri arahan kepada pihak MCMC untuk menyelesaikan beberapa masalahpada bulan jun tahun ini, antaranya ialah liputan dan kesinambungan di kawasan-kawasan perkampungan Orang Asli, di lebuh raya, di dalam bangunan dan di stadium dan antara yang di sebut ialah Stadium Nasional Bukit Jalil," katanya di sini.JENDELA fasa pertama yang selesai pada Disember 2022, mencapai liputan 4G 96.92%.Manakala dari segi kelajuan, ia mencapai 77 megabit sesaat (Mbps) berbanding sasaran awal 35 Mbps.Beliau berkata demikian selepas menyempurnakan Majlis Penutup ‘Accelerated Leadership Program (ALP) Series Cohort 1 di Cyberjaya, SelangorALP merupakan kolaborasi strategik bersama Universiti Teknologi Malaysia (UTM) dengan 39 kakitangan MCMC berjaya menamatkan program tersebut yang bermula tahun 2020 hingga 2022.